1 Raja-raja 10 (BALI)\n1Ida Sang Raja Putri ring Seba mireng indik kabinawan Ida Sang Prabu Salomo. Ida raris lunga ka Yerusalem buat mintonin Sang Prabu Salomo antuk makudang-kudang pitaken sane sengkil-sengkil.\n2Ida makta iringan akeh pisan, kadi asapunika taler ida makta unta akeh pisan mamuat wewangen, sesocan miwah mas. Rikala ida katemu ring Ida Sang Prabu Salomo, raris ida nakenang saluiring pitaken sane menggah ring pakayunan idane.\n3Ida Sang Prabu Salomo nyaurin pitakene punika makasami. Nenten wenten sane sengkil antuk ida nerangang.\n4Ida Sang Raja Putri saking Seba mirengang kawicaksanaan Sang Prabu Salomo, tur nyingak purine sane sampun wangun ida.\n5Ida ngaksi rayunan sane kasodayang ring genah sang prabune marayunan, genah paraprakanggen idane, tata kraman pangenter purine miwah pangangge sane anggen ipun, panganggen paraparekan sane ngancangin ida sajeroning marayunan wiadin mainum-inuman miwah aturan sane aturang ida ring Perhyangan Agunge. Indike punika ngawinang Sang Raja Putri engsek tur angob.\n6Ida raris matur ring Ida Sang Prabu Salomo, sapuniki: “Saluiring sane piragi titiang ring panegaran titiange ngeniang indik idewa miwah kawicaksanaan idewane punika sawiakti pisan.\n7Nanging sadurung titiang newek rauh tur ngeton indike punika makasami titiang nenten ngega. Sujatinipun sane piragi titiang punika durung wenten atenga. Kawicaksanaan miwah kasugihan idewane sawiaktinipun langkungan ring sane sampun piragi titiang.\n8Ambate aget pararabin idewane, ambate aget paraparekan idewane, sane tansah ngancangin idewa saha miragiang wacanan idewa sane wicaksana.\n9Pujija Ida Sang Hyang Widi Wasa, Widin idewane. Ida sampun nyinahang kadi asapunapi ageng sih pasuecan Idane ring idewa, malantaran Ida ngadegang idewa dados ratun wong Israele. Santukan sih pasuecan Idane ring bangsa Israele langgeng. Ida sampun ngadegang idewa dados ratunipune, mangdane idewa mrasidayang ngamanggehang pidabdab miwah kadilan.”\n10Ida raris ngaturang bebaktaan idane ring Ida Sang Prabu Salomo, inggih punika mas sane akehipun langkungan ring petang tali kilogram miwah wewangen lan sesocan akeh pisan. Ida Sang Prabu Salomo nenten naen polih wewangen sane kadi asapunika akehipun, sakadi sane katurang antuk Sang Raja Putri saking Seba punika.\n11(Kapal-kapal Sang Prabu Hiram sane mamuat mas Opir, taler makta taru cendana miwah sesocan akeh pisan saking irika.\n12Taru cendanane punika kanggen jaro antuk Ida Sang Prabu Salomo, buat ring Perhyangan Agung miwah ring puri, taler kanggen kecapi miwah gambus buat parajuru kidunge. Taru punika, taru cendana sane pinih becik sane naenin kabakta ka Israel. Wusan punika nenten wenten malih taru cendana sane kadi asapunika.)\n13Ida Sang Prabu Salomo ngaturin Ida Sang Raja Putri saking Seba sakancan sane arsayang ida. Sajaba punika, Sang Raja Putri taler katurin aturan sane biasa manut sopacaraning sang nata ratu. Sasampune punika Sang Raja Putri miwah parapangiring idane raris mawali ka panegara Seba.\n14Nyabran taun Ida Sang Prabu Salomo molih mas tigalikur tali kilogram akehipun.\n15Sajaba punika, ida taler molih upeti saking parasudagare, batin idane madolan, upeti saking pararatune ring tanah Arab miwah paragubernur Israele.\n16Ida Sang Prabu Salomo makarya tameng ageng-ageng satak akehipun, tur asing-asing tamenge punika malakar antuk mas pitung kilogram akehipun.\n17Ida taler makarya tameng sane alitan tigang atus akehipun, tur asing-asing tamenge punika malakar antuk mas kalih kilogram akehipun. Tameng-tamenge punika makasami genahang ida ring Gedong Libanon Wanadri.\n18Ida taler makarya singasana sane ageng. Singasanane punika sane abagian kakaput antuk danta tur sane abagian kakaput antuk mas sane pinih becik.\n19Singasanane punika madaging undag nemnem, sane ngungsi palinggihan singasana punika. Sabilang tanggun undage punika madaging pepindan singa asiki. Dadosipun makasami wenten pepindan singa roras akehipun. Ring ungkur singasanane punika wenten pepindan tenggek banteng, tur ring sabilang sampingnyane, ring sabilang tanggun singasanane, wenten pepindan singa asiki. Ring kaprabon sane lianan durung naenin wenten singasana sane kadi asapunika.\n21Sakancan gelas sane kanggen nginum antuk Ida Sang Prabu Salomo, makasami malakar antuk mas. Kadi asapunika taler sakancan prabote ring Gedong Libanon Wanadrine, makasami malakar antuk mas murni. Nenten wenten sane malakar antuk perak santukan daweg panyeneng Ida Sang Prabu Salomo perake punika kabaos tan paji.\n22Ida madue kapal-kapal sane malayar ring samudrane, sinarengan ring kapal-kapal Ida Sang Prabu Hiram. Nyabran tigang taun kapale rauh mawali, saha mamuat mas, perak, danta, bojog miwah paksi merak.\n23Ida Sang Prabu Salomo sugihan miwah wicaksanaan ring pararatune sane lianan,\n24tur sakuub jagate mamanah rauh miragiang kawicaksanaan sane kapaicayang antuk Ida Sang Hyang Widi Wasa ring ida.\n25Asing-asing anake sane rauh sami pada maturan ring ida, inggih punika: barang-barang sane malakar antuk perak miwah mas, pangangge, sanjata, wewangen, kuda miwah bagal. Indike punika nglantur mamargi nyabran taun.\n26Ida Sang Prabu Salomo ngwangun wadua bala sane nunggang kreta siu samas, miwah sane nunggang kuda roras tali akehipun. Wadua balane punika abagian genahang ida ring Yerusalem, miwah sane abagian ring kota-kota sane lianan.\n27Sapanyeneng idane akeh perake ring Yerusalem pateh sakadi akeh batune, tur akeh taru arase pateh sakadi taru aa sane biasa.\n28Sudagar-sudagar Ida Sang Prabu Salomo, numbas kuda saking Mesir miwah saking Kilikia pabuat ida sang prabu,\n29miwah numbas kreta perang saking Mesir. Sudagar-sudagare punika taler ngadol kreta miwah kuda ring wong Het miwah pararatun wong Siriane. Kretane asiki mapangarga tigang atak bidang jinah perak, tur kudane asiki mapangarga karobelah bidang jinah perak.


Kasus Kampung Jawa, Gubernur Bali Wayan Koster Nunas Krama Sami Ngewangun Kasutreptian, Nenten Pade Ngiwangan - balitopnews.com\nDENPASAR, Balitopnews.com - Gubernur Bali Wayan Koster nunas krama sami ngewangun kasutreptian nenten pade ngiwangan, ngawi byuta, sakemaon patut nincapan parilaksana becik antuk semangat gotong-royong, sareng pemerintah lan krama mangda merana COVID-19 gelis ical sekadi pengaptin krama sami.\nIndik punika kaodar Gubernur Koster, Anggara (26 Mei 2020) nyawis kawentenan kasus krama mepupul sane ten adung sareng protokol kesehatan lan presida ngerauhang COVID-19 ngelalah ring Dusun Wanasari Kampung Jawa, Desa Dauh Puri Kaja, Denpasar.\nManut Gubernur Koster krama mepupul ring pinanggal 23 Mei 2020 duk malam takbiran sane pinaka pemargi nadak olih anom-anom ring wewidangan punika.\n"Anom-anom sane nyarengin acare punika sampun nunas ampura malarapan video majeng aparat penegak hukum lan krama," teges Gubernur Koster.\nKawewehin, angga kepolisian inggih punika Polresta Denpasar sampun ngemargiang sasuduk antuk ngerauhang krama sane ngamiletin acara punika miwah katunasin baos lan pemargi puniki patut kadukung olih makasami.\n"Pinaka Gubernur, titiang nunas majeng ring krama sami mangda nenten ngeka lan ngepolitisir kawentenan punika lan nenten patut matehan sareng Upacara Ngaben ring Desa Sudaji Kabupaten Buleleng, santukan kawentenang makakalih matiosan," teges Gubernur Koster.\nDane taler nunas majeng kramane sami mangda nenten ngamedalan bebaosan sane ngiwangan Aparat Penegak Hukum lan Satuan Gugus Tugas Penanganan COVID-19 santukan Aparat penegak hukum sampun mekarya becik, kooperatif lan nukung pemargi Gubernur pinakq Ketua Gugus Tugas antuk kawentenan COVID-19 ring Bali. Malarapan pasikian, reremug lan gotong royong sane becik punika, pemargi nambakin COVID-19 ring Provinsi Bali presida memargi becik, trepti lan sukertha.\nRikala nambakin COVID-19 ring Provinsi Bali, sane sampun nyihnayang pikolih becik.\n"Titiang ngelingin kramane sami mangda sareng-sareng ngewangun kasutreptian antuk nenten pada ngiwangan, ngaryanin byuta, sakemaon patut nincapan parilaksana luwih antuk semangat gotong-royong, sareng pemerintah lan masyarakat, mangda merana COVID-19 presida ical sekadi sane kaaptiang," sineb Gubernur Koster. (Md)


Roma 15 (BALI)\n1Iraga sane kuat sajeroning kapracayan ring Ida Sang Kristus, patut nulungin semeton iragane sane kapracayannyane lemet, buat negen tetegenanipune. Sampunangja ngulati kaliangan iragane kewanten.\n2Nanging iraga suang-suang patut ngawinang kaliangan buat semeton sane tiosan, pabuat kabecikan semetone punika, buat ngwangun kapracayanipune ring Ida Sang Kristus.\n3Santukan Ida Sang Kristus taler nenten ngulati kasenengan Idane ngraga. Nanging kadi kecaping Cakepan Sucine, sapuniki: “Sakancan panyacad sane kucapang antuk anake sane nyacad IRatu, punika makasami sampun nibenin titiang.”\n4Saluiring sane sampun sinurat ring Cakepan Sucine, punika kasuratang buat nguruk iraga, mangdane malantaran kasabaran miwah kapagehan sane kapaicayang antuk Cakepan Sucine, iraga prasida molih pangajap-ajap.\n5Tiang mapinunas ring Ida Sang Hyang Widi Wasa, sane maraga wit kasabaran miwah panglipur punika, mangda ngawinang semeton saguluk, malantaran ninutin tetuladan Ida Sang Kristus Yesus,\n6mangdane semeton sareng sami saguluk masaur manuk ngluihang Ida Sang Hyang Widi Wasa miwah Ajin Ida Hyang Yesus Kristus, Panembahan iragane.\n7Duaning punika, pada saling tampija ring pantaran semetone, sakadi Ida Sang Kristus sampun nrima semeton, buat ngluihang Ida Sang Hyang Widi Wasa.\n8Tiang nuturang ring semeton, mungguing Ida Sang Kristus ngayahin bangsa Yahudine, buat nyinahang mungguing Ida Sang Hyang Widi Wasa punika maraga satia tuu buat negepang prajanjian Idane, ring paraleluur iragane,\n9sane taler ngawinang parabangsane sane boya Yahudi prasida sareng-sareng ngluihang Ida Sang Hyang Widi Wasa majalaran sih pasuecan Idane. Sakadi kecap Cakepan Sucine, sapuniki: “Duaning punika titiang jaga ngaturang kidung pamuji ring Palungguh IRatu ring pantaran parabangsane sane boya Yahudi. Titiang jaga makidung ngluihang parab IRatu.”\n10Wenten malih sane sapuniki: “Ih parabangsa ane tidong Yahudi, pada masuka renaja ajak bangsa seselikan Ida Sang Hyang Widi Wasa.”\n11Malih sane lianan sapuniki: “Ih sawatek bangsa ane tidong Yahudi, luihangja Ida Sang Panembahan; luihangja Ida, ih watek bangsane makejang.”\n12Wenten malih pangandikan dane Nabi Yesaya, sapuniki: “Turunan Dane Isai lakar mijil; Ida lakar kadegang buat mrentah bangsa-bangsane ane tuara Yahudi, tur bangsa-bangsane ento lakar ngajap-ajap Ida.”\n13Tiang mapinunas mangda Ida Sang Hyang Widi Wasa, sane maraga witing pangajap-ajape punika, ngliahin semeton antuk kaliangan miwah sutrepti rahayu sajeroning kapracayan semetone ring Ida Sang Kristus, mangdane pangajap-ajap semetone sayan kukuh, malantaran kakuatan sane saking Roh Ida Sang Hyang Widi Wasa.\n14Parasemeton, tiang pracaya pisan, mungguing semeton kabekin antuk kabecikan miwah kabekin antuk kapradnyanan, tur mrasidayang pada saling pituturin.\n15Nanging malantaran sih pasuecan Ida Sang Hyang Widi Wasa sane sampun kapaica ring tiang, ring surate puniki tiang marasa sakadi purun mapakeling semeton, ngeniang ring makudang-kudang paindikan,\n16buat dados parekan Ida Sang Kristus Yesus jaga makarya pabuat bangsa-bangsane sane boya Yahudi. Tiang ngaturang ayah sakadi satunggiling pandita sajeroning midartayang Orti Rahayun Ida Sang Hyang Widi Wasa, mangdane bangsa sane boya Yahudi prasida dados aturan sane kaledangin antuk Ida Sang Hyang Widi Wasa, sane katurang ring Ida, antuk Roh Ida Sang Hyang Widi Wasa.\n17Duaning asapunika, sajeroning patunggilan ring Ida Sang Kristus Yesus, tiang nyidayang nyumbungan dewek, malantaran ayah tiange pamantuka ring Ida Sang Hyang Widi Wasa.\n18Tiang wantah jaga purun mabaos ngeniang paindikan sane sampun kakardi antuk Ida Sang Kristus malantaran sikian tiange, jaga nuntun parabangsa sane boya Yahudi astiti bakti ring Ida Sang Hyang Widi Wasa, malantaran antuk baos miwah laksana,\n19malantaran antuk kasidian miwah paindikan sane ngangobin, kalih malantaran kakuasaan Roh Ida Sang Hyang Widi Wasa. Kenginan kadi asapunika tiang sampun tansah nglumbrahang Orti Rahayu indik Ida Sang Kristus sajangkepipun, sajeroning pamargin tiange saking kota Yerusalem rauh ring jagat Ilirikum.\n20Tiang tansah sarat nglumbrahang Orti Rahayune punika ring genah sane durung naen miragiang indik Ida Sang Kristus, mangda sampunang tiang nyujukang wewangunan ring duur dasar sane sampun kapasang antuk anak lianan.\n21Sakadi kecap Cakepan Sucine sapuniki: “Anake ane tonden kaortain unduk Idane, anake ento lakar ningalin. Anake ane tonden taen ningeh, anake ento lakar pada ngresep.”\n22Punika awinan tiang sampun ping kuda-kuda kapialangan jaga ngrauhin semeton.\n23Nanging sane mangkin, santukan pakaryan tiange ring wewengkone irika sampun puput, samaliha sampun saking makudang-kudang taun tiang meled ngrauhin semeton,\n24pangajap-ajap tiange mangda indike punika prasida kalaksanayang sane mangkin. Tiang mamanah nyinggahin semeton ring pamargin tiange ka jagat Sepanyol, tur sasampune tiang polih matemu saha liang ring semeton, mangda semeton nulungin tiang nglanturang pamargin tiange mrika.\n25Sane mangkin tiang kantun sajeroning pamargi ka kota Yerusalem, praya makta sumbangan pabuat parakaulan Ida Sang Hyang Widi Wasa irika.\n26Santukan pasamuane ring wewengkon Makedonia miwah ring jagat Akaya sampun saking suka lila mutusang jaga munduhang sumbangan buat nulungin parasemetone sane tiwas-tiwas ring pantaran kaulan Ida Sang Hyang Widi Wasa ring kota Yerusalem.\n27Indike punika kaputusang antuk pasamuane. Tur paindikane punika mula dados tetegenan pasamuane buat nulungin anake sane tiwas-tiwas. Bangsa Yahudine sampun ngedumang brana rohaninipune ring bangsa-bangsa sane boya Yahudi, kadi asapunika taler bangsa-bangsane sane boya Yahudi patut nulungin bangsa Yahudine antuk arta brananipune.\n28Yen tetegenan tiange puniki sampun puput, tur jinahe sane sampun kapunduhang pabuat parasemetone punika makasami sampun aturang tiang irika, tiang jaga mamargi ka jagat Sepanyol tur jaga simpang ring semeton sajeroning pamargin tiange mrika.\n29Yen tiang sampun rauh kapanggih ring semeton, tiang uning mungguing tiang jaga rauh maduluran sih pasuecan Ida Sang Kristus sane maliah-liah.\n30Inggih parasemeton, malantaran Panembahan iragane Ida Hyang Yesus Kristus miwah malantaran kapitresnan sane kapaicayang antuk Roh Ida Sang Hyang Widi Wasa, tiang banget pisan mapinunas ring parasemeton sapuniki: Ngiringja sareng-sareng ring tiang teleb ngastawa ring Ida Sang Hyang Widi Wasa, ngastawayang sikian tiange.\n31Astawayangja mangda tiang prasida luput saking pangindrajalan anake sane tan pracaya sane ring tanah Yudea, samaliha mangda pakaryan tiange ring kota Yerusalem prasida katrima antuk kaulan Ida Sang Hyang Widi Wasa irika.\n32Kenginan kadi asapunika tiang jaga ngrauhin semeton kadulurin antuk manah sane liang, tur yen bilih kaledangin antuk Ida Sang Hyang Widi Wasa, tiang pacang kapanggih ring semeton saha bungah ring manah.\n33Tiang mapinunas mangda Ida Sang Hyang Widi Wasa, sane maraga witing sutrepti rahayune, nyarengin semeton sareng sami. Amin.


7 Pesan Dang Hyang Nirartha untuk Hindu - Lascarya\nHome Dharma Widya 7 Pesan Dang Hyang Nirartha untuk Hindu\n7 Pesan Dang Hyang Nirartha untuk Hindu\nUnknown 10:29 AM Dharma Widya,\nTuwi ada ucaping haji, utama ngwangun tlaga, satus reka saliunnya, kasor ento utamannya, ring sang ngangun yadnya pisan, kasor buin yadnyane satus, baan suputra satunggal.\n( bait 5 )\nBapa mituduhin cening, tingkahe menadi pyanak, eda bani ring kawitan, sang sampun kaucap garwa, telu ne maadan garwa, guru reka, guru prabhu, guru tapak tui timpalnya. ( bait 6 )\nMelah pelapanin mamunyi, ring ida dane samian, wangsane tong kaletehan, tong ada ngupet manemah, melah alepe majalan, batise twara katanjung, bacin tuara bakat ingsak. ( bait 8 )\nUli jani jwa kardinin, ajak dadwa nah gawenang, patut tingkahe buatang, tingkahe mangelah mata, gunannya anggon malihat, mamedasin ane patut, da jua ulah malihat. ( bait 10 )\nTingkahe mangelah kuping, tuah anggon maningehang, ningehang raose melah, resepang pejang di manah, da pati dingeh-dingehang, kranannya mangelah cunguh, anggon ngadek twah gunanya. ( bait 11 )\nNanging da pati adekin, mangulah maan madiman, patutang jua agrasayang, apang bisa jwa ningkahang, gunan bibih twah mangucap, de mangucap pati kacuh, ne patut jwa ucapang. ( bait 12 )\nNgelah lima da ja gudip, apikin jua nyemakang, apang patute bakatang, wyadin batise tindakang, yatnain twah nyalanang, eda jwa mangulah laku, katanjung bena nahanang. ( bait 13 )\nAwake patut gawenin, apang manggih karahaywan, da maren ngertiang awak, waluya matetanduran, tingkahe ngardinin awak, yen anteng twi manandur, joh pare twara mupuang. ( bait 14 )\nTingkah ne melah pilihin, buka anake ka pasar, maidep matetumbasan, masih ya nu mamilihin, twara nyak meli ne rusak, twah ne melah tumbas ipun, patuh ring ma mwatang tingkah. ( bait 15 )\nPilihlah perbuatan yang baik, seperti orang ke pasar, bermaksud hendak berbelanja, juga masih memilih, tidak mau membeli yang rusak, pasti yang baik dibelinya, sama halnya dengan memilih tingkah laku. #lascarya www.lascarya.com


Kisah Para Rasul 15 (BALI)\n1Duk punika wenten makudang-kudang anak rauh saking wewengkon Yudea ka kota Antiokia, raris ngurukang ring semeton pasamuane irika, sapuniki: “Yening semeton nenten kasunat manut tata cara sane kamanggehang olih Pidabdab Torat Dane Musa, semeton tan pacang polih rahayu.”\n2Nanging Dane Paulus miwah Barnabas banget pisan nungkasin paurukan anake punika. Duaning punika pasamuane irika raris sararem ngutus Dane Paulus miwah Barnabas kasarengin antuk makudang-kudang semeton saking kota Antiokia, mangda tangkil ring parautusan Ida Hyang Yesus miwah ring parapanglingsire ring kota Yerusalem buat nunasang paindikane punika.\n3Dane sareng sami tumuli kaateh antuk pasamuane ngantos rauh ring jabaan kotane. Dane mamargi nglintang ring wewengkon Penisia miwah ring wewengkon Samaria. Ring wewengkon kota-kota punika dane pada nuturang indik parabangsane sane boya Yahudi sampun ngesehin pepineh tur ngutang dosa-dosannyane raris mabakti ring Ida Sang Hyang Widi Wasa. Paindikane punika ngawinang parasemetone irika sami liang pisan.\n4Ritatkala dane rauh ring kota Yerusalem, dane katampi antuk pasamuane, parautusan Ida Hyang Yesus miwah parapanglingsire. Dane tumuli nartayang saluiring paindikan sane sampun kakardi antuk Ida Sang Hyang Widi Wasa malantaran pakaryan danene.\n5Nanging wenten makudang-kudang anak saking golongan Parisi sane sampun pracaya ring Ida Hyang Yesus, rauh tur mabaos sapuniki: “Sawatek anake sane boya Yahudi, ipun patut kasunat, tur ipun patut satinut ring pituduh Pidabdab Torat Nabi Musane.”\n6Parautusan Ida Hyang Yesus miwah panglingsire raris ngwentenang paruman agung buat nimbangang paindikane punika.\n7Sasampune sue matetimbangan, Dane Petrus raris ngadeg tur mabaos sapuniki: “Inggih parasemeton sinamian. Semeton wikan mungguing saking pangawit Ida Sang Hyang Widi Wasa milih tiang saking pantaran semetone, buat jaga midartayang Orti Rahayu punika ring bangsa-bangsane sane boya Yahudi, mangdane ipun miragi tur pracaya ring Ida Hyang Yesus.\n8Samaliha Ida Sang Hyang Widi Wasa sane wikan ring daging pepineh manusane, sampun nyinahang sih pasuecan Idane ring bangsa-bangsane sane boya Yahudi punika, malantaran Ida maicayang Roh Ida Sang Hyang Widi Wasa ring ipun, pateh sakadi ring iraga.\n9Ida nenten pisan minayang ipun ring iraga. Ida nyuciang pepinehipune, malantaran ipun pada pracaya ring Ida Hyang Yesus.\n10Duaning asapunika, punapi awinanipun sane mangkin semeton mapakayun jaga mintonin Ida Sang Hyang Widi Wasa, malantaran semeton maicayang tetegenan ring anak sane pracaya, inggih punika tetegenan sane tan sida antuka negen olih paraleluur iragane, wiadin olih iraga sareng sami?\n11Sampunangja sapunika! Iraga pracaya tur karahayuang malantaran sih pasuecan Ida Hyang Yesus. Kadi asapunika taler ipun.”\n12Sawatek sane parum irika sami pada meneng, tumuli miragiang tutur Dane Barnabas miwah Paulus, ngeniang indik sakancan katawahan miwah praciri sane sampun kaadakang antuk Ida Sang Hyang Widi Wasa ring pantaran bangsa-bangsane sane boya Yahudi, malantaran pakaryan danene.\n13Sasampune sang kalih puput mabaos, Dane Yakobus raris mabaos sapuniki: “Inggih parasemeton pirengangja atur tiange!\n14Iwau Dane Simon sampun nyritayang indik Ida Sang Hyang Widi Wasa saking pangawit sampun nyinahang sih pasuecan Idane ring bangsa-bangsane sane boya Yahudi, malantaran Ida nyelik kaula saking pantaran bangsa-bangsane punika dados padruen Idane.\n15Indike punika adung pisan ring pangandikan paranabine, sakadi sane sinurat sapuniki:\n16‘Pangandikan Ida Sang Panembahan: Dimani wekas Ulun bakal buin malipetan, tur Ulun bakal nyujukang umah Daude ane suba uug. Uug-uugane ento lakar benahin Ulun.\n17Apanga sakancan anake ane lenan lakar ngulati Ida Sang Panembahan muah sawatek bangsane ane tidong Yahudi, ane suba selik Ulun dadi kaulan Ulun.\n18Aketo sabdan Ida Sang Panembahan, ane suba kasinahang uli pangawit.’”\n19Sapanglanturipun Dane Yakobus mabaos sapuniki: “Kamanah antuk tiang, tan patut iraga makewehin parabangsane sane boya Yahudi sane mawali astiti bakti ring Ida Sang Hyang Widi Wasa.\n20Nanging, iraga patut nulis surat, mituturin ipun, mangda ipun sampunang naar dedaaran sane cemer, inggih punika surudan paradewane. Samaliha mangda ipun ngeret budi marep ring solahe sane cabul-cabul miwah sampunang naar ulam sane kawitnya saking buron padem tan ulihan matampah miwah sampunang naar getih.\n21Santukan Pidabdab Torat Dane Musa sampun saking nguni kawacen sabilang rahina Sabat ring perhyangan, tur rauh mangkin kapidartayang ring sakancan kotane.”\n22Sasampune punika parautusane miwah parapanglingsire kasarengin antuk pasamuane makasami, raris sararem milih makudang-kudang anak saking pantaran pasamuane, jaga kutus ka kota Antiokia buat nyarengin Dane Paulus miwah Barnabas. Dane sareng sami milih Yudas, sane kapesengin Barsabas miwah Silas. Sang kalih puniki mula kajiang antuk parasemetone irika.\n23Sang kalih raris kaserahin surat sane asapuniki daging ipun: “Saking tiang, iparautusan, parapanglingsir miwah parasemeton ragane makasami ngaturang pangayu bagia ring parasemeton sami sane kawitnyane saking bangsa-bangsa boya Yahudi, sane wenten ring kota Antiokia wewengkon Siria miwah wewengkon Kilikia.\n24Tiang sampun miragi, mungguing wenten makudang-kudang anak saking pantaran tiange, sane sampun makewuhin semeton, saha ngranayang semeton pada bingung malantaran paurukanipune. Sujatinipun tiang tan pisan wenten nguduhang ipun buat ngurukang paindikane punika.\n25Punika awinan tiang sareng sami raris paum, tumuli sararem milih makudang-kudang utusan buat ngrauhin semeton. Parautusane punika jaga rauh sinarengan ring Barnabas miwah Paulus, timpal iragane sane sayang,\n26sane sampun ngetohang uripnyane buat ngayahin Panembahan iragane Ida Hyang Yesus Kristus.\n27Tiang ngutus Yudas miwah Silas, sane jaga nlehtehang, paindikan sane munggah ring surate puniki.\n28Santukan Ida Sang Hyang Roh Suci miwah tiang sareng sami sampun pada adung, tan jaga mabaatin semeton antuk tetegenan sane lianan, sajawining paindikan sane perlu puniki:\n29sampunangja semeton ngajeng surudan, rah miwah ulam sane kawitnya saking buron sane padem tan malantaran katampah; tur semeton patut ngeret budi marep ring parisolahe sane cabul-cabul. Yening semeton nglaksanayang paindikan sane kadi asapunika, semeton malaksana becik. Inggih puput rauh iriki, dumadakja sami pada rahajeng.”\n30Sang kalih raris mapamit, tumuli mamargi ka kota Antiokia. Irika dane nyangkepang pasamuane, tur nyerahang surate punika.\n31Sasampun pasamuane ngwacen surate punika, ipun sami pada liang santukan daging surate punika nglipurang ipun sareng sami.\n32Dane Yudas miwah Silas, sane taler maraga nabi, sue mituturin lan ngentegang manah parasemetone irika.\n33Sasampune dane jenek irika makudang-kudang rahina, sang kalih raris katurin mamargi saha rahayu, buat mawali ring sang sane sampun ngutus dane.\n34[Nanging Dane Silas mapakayun jaga jenek irika.]\n35Dane Paulus miwah Barnabas sada sue jenek ring kota Antiokia. Irika akeh wenten anak lian sane nyarengin dane nguruk miwah midartayang sabdan Ida Sang Panembahan.\n36Sasampune maletan sada sue, Dane Paulus raris mabaos ring Dane Barnabas, sapuniki: “Ngiringja iraga mawali malih nelokin semeton-semeton iragane ring kota-kotane sane pecak genah iragane midartayang sabdan Ida Sang Panembahan, mangdane iraga uning kadi asapunapi kawentenannyane.”\n37Dane Barnabas mapakayunan jaga ngajak Dane Yohanes Markus,\n38nanging manut tetimbangan Dane Paulus nenten patut dane kajak, santukan sane riin dane sampun tan kayun nyarengin sang kalih ring wewengkon Pampilia.\n39Indike punika ngranayang tungkas banget pisan ring pantaran sang kalih. Dane Barnabas raris ngajak Dane Markus, malayar ka Pulo Siprus.\n40Nanging Dane Paulus raris ngajak Dane Silas. Sasampune dane katurang ring sajeroning sih pasuecan Ida Sang Panembahan olih parasemetone, dane raris kesah saking irika.\n41Dane mamargi nylajah jagat Siria miwah Kilikia, ngukuhang pasamuan-pasamuane irika.\nDownload Audio MP3 (Kisah Para Rasul 15):


PURWAKANING DADI 11 BAN - Duk punika basan manusane - Bible Search\nPURWAKANING DADI 10 PURWAKANING DADI 12\nPURWAKANING DADI 11\nTugu ring Babel\n1Duk punika basan manusane ring sakuub jagate sami pateh. 2Rikala ipun pada magingsir nganginang, ipun raris manggihin tanah sane dangsah ring tanah Babilonia, irika ipun magumana. 3Raris ipun pada mabaos ring timpal-timpalipune, sapuniki: “Jalanja iraga ngae citakan, laut tunjel anggon bata.” Raris batane punika anggen ipun pinaka batu, tur gala-gala anggen ipun pinaka engketnyane. 4Malih ipun pada mabaos kadi asapuniki: “Jalanja iraga ngwangun kota pabuat dewek iragane, ane misi tugu ane muncukne kantos entuk ka langite, tur jalanja iraga nginggilang adan iragane, apanga eda iraga pablesat.”\n5Ida Sang Hyang Widi Wasa raris tumurun, praya ngaksi kota miwah tugu sane kakardi antuk jadmane punika. 6Ida tumuli masabda sapuniki: “Ia ajaka makejang ene dadi abangsa tur ngelah basa tuah abesik. Ene mara pagaennyane ane pangawit. Ngawit uli jani apaja ane lakar gaena, tusing ada ane lakar tuara kasidan. 7Jani melahan iraga tumurun tur ngadukang basannyane, apanga ia kanti pada tusing ngresep teken raos timpalne suang-suang.” 8Kadi asapunika indik ipune kasebar ka sakuub jagate antuk Ida Sang Hyang Widi Wasa, tur ipun wusan ngwangun kota punika. 9Punika awinanipun kotane punika kawastanin Babel, santukan irika Ida Sang Hyang Widi Wasa ngadukang basan manusane makasami, tur saking irika ipun kasebar ka sakuub jagate antuk Ida Sang Hyang Widi Wasa.\nKaturunan Dane Sem\n10Puniki katurunan Dane Sem. Sasampune dane mayusa satus warsa, dane maputra Arpaksad, inggih punika kalih taun sasampun wusan blabar agunge punika. 11Sasampune dane maputra Arpaksad, dane kantun nyeneng malih limang atus warsa, tur dane maputra lanang miwah istri.\n12Sasampun Dane Arpaksad mayusa pasasur warsa, dane maputra Selah. 13Sasampun dane maputra Selah, dane kantun nyeneng malih samas nanggu tigang warsa, tur dane maputra lanang miwah istri.\n14Sasampun Dane Selah mayusa tigang dasa warsa, dane maputra Eber. 15Sasampun dane maputra Eber, dane kantun nyeneng malih samas nanggu tigang warsa, tur dane maputra lanang miwah istri.\n16Sasampun Dane Eber mayusa tigang dasa pat warsa, dane maputra Peleg. 17Sasampun dane maputra Peleg, dane kantun nyeneng malih samas tigang dasa warsa, tur dane maputra lanang miwah istri.\n18Sasampun Dane Peleg mayusa tigang dasa warsa, dane maputra Rehu. 19Sasampun dane maputra Rehu, dane kantun nyeneng malih satak sia warsa, tur dane maputra lanang miwah istri.\n20Sasampun Dane Rehu mayusa tigang dasa kalih warsa, dane maputra Serug. 21Sasampun dane maputra Serug dane kantun nyeneng malih satak pitung warsa, tur dane maputra lanang miwah istri.\n22Sasampun Dane Serug mayusa tigang dasa warsa, dane maputra Nahor. 23Sasampun dane maputra Nahor, dane kantun nyeneng malih satak warsa, tur dane maputra lanang miwah istri.\n24Sasampun Dane Nahor mayusa sangalikur warsa, dane maputra Terah. 25Sasampun dane maputra Terah, dane kantun nyeneng malih satus sia ngolas warsa, tur dane maputra lanang miwah istri.\n26Sasampun Dane Terah mayusa pitung dasa warsa, dane maputra Abram, Nahor miwah Haran.\nKaturunan Dane Terah\n27Puniki katurunan Dane Terah. Dane Terah maputra Dane Abram, Nahor miwah Haran, tur Dane Haran maputra Lot. 28Rikala Dane Terah ajin Dane Haran kantun nyeneng, Dane Haran sampun seda ring panegara uedan danene, inggih punika ring Ur-Kasdim. 29Dane Abram miwah Dane Nahor raris pada marabian. Rabin Dane Abram mapesengan Sarai, miwah rabin Dane Nahor mapesengan Milka. Dane Milka punika putran Dane Haran, tur wenten semeton danene mapesengan Yiska. 30Mungguing Dane Sarai punika bekung, nenten madue putra.\n31Dane Terah tumuli ngajak Dane Abram okan danene, miwah Dane Lot, putun danene, miwah Dane Sarai mantun danene, mamargi sinarengan kesah saking Ur-Kasdim, praya lunga ka tanah Kanaan. Dane raris rauh ring tanah Haran, tumuli dane jenek malinggih irika. 32Dane Terah mayusa satak limang warsa, raris dane seda ring tanah Haran.


Hakim-hakim 17 (BALI)\n1Kacrita wenten anak mapesengan Mika, sane magenah ring Pagunungan Epraim.\n2Sedek rahina anu dane mabaos ring biang danene sapuniki: “Daweg wenten anak mamaling jinah perak memene sane siu satus bidang, tiang miragi meme nemah malinge punika. Cingakja, tiang sane makta jinahe punika. Tiang sane ngambil jinahe punika.” Biang danene raris ngandika sapuniki: “Dumadak Ida Sang Hyang Widi Wasa ngamertanin cening.”\n3Dane raris ngwaliang jinahe punika ring biang danene. Biang danene raris ngandika sapuniki: “Buat muungang temahe ento, apang eda kanti nibenin pianak memene, melahan meme saking nekeng ati ngaturang perake ento di ayun Ida Sang Hyang Widi Wasa. Perake ento lakar kanggon ngae arca kayu ane makaput baan perak. Wireh keto, ane jani perake ento serahang meme buin teken cening.”\n4Sasampune punika, Dane Mika malih ngwaliang jinah perake punika ring biang danene. Biang danene raris ngambil perake punika satak bidang, tur kaserahang ring pande mase. Pandene punika raris makarya arca malakar taru, kakaput antuk perak. Arcane punika raris kagenahang ring jeroan Dane Mika.\n5Dane Mika madue satunggiling genah mabakti. Dane makarya makudang-kudang arca miwah kawaca epod, tur salah tunggal okan danene kadegang dados pandita.\n6Duk masane punika nenten wenten ratu sane madeg ring Israel. Asing-asing anak pada ngamargiang sapakitannyane niri.\n7Daweg masane punika taler wenten anak truna suku Lewi, sane magenah ring kota Betlehem ring Yehuda.\n8Dane kesah saking Betlehem buat ngulati genah madunungan ring genahe sane lianan. Rikalaning dane mamargi, dane raris rauh ring jeroan Dane Mika ring pagunungan Epraim.\n9Dane Mika tumuli nakenin dane sapuniki: “Semeton rauh saking dija?” Pasaur danene, sapuniki: “Tiang wong Lewi saking Betlehem ring Yehuda. Tiang ngulati genah lianan buat jaga madunungan.”\n10Dane Mika raris ngandika sapuniki: “Ledang semeton meneng iriki sareng-sareng ring tiang. Ledang semeton dados panasehat miwah panditan tiange. Tiang jaga ngaturin semeton nyabran taun, jinah perak dasa bidang, pangangge makudang-kudang rangsukan, makamiwah pangan lan kinum.”\n11Anak truna suku Lewi punika tumuli ledang malinggih irika sareng Dane Mika, tur dane dados pinaka oka pabuat Dane Mika.\n12Dane Mika raris ngadegang anake truna punika dados panditan danene, tur sang pandita jenek ring jeroan Dane Mika.\n13Dane Mika tumuli ngandika sapuniki: “Ane jani idewek ngelah anak Lewi dadi panditan ideweke. Pedas Ida Sang Hyang Widi Wasa lakar asung lugraha teken idewek.”


1 Petrus 3 (BALI)\n1Kadi asapunika taler parasemeton sane istri, patut satinut ring rabin semetone, mangdane yening wenten makudang-kudang saking pantaranipune sane tan pracaya ring sabdan Ida Sang Hyang Widi Wasa, ipun prasida pracaya malantaran parisolah semetone. Tan buat semeton ngamedalang baos angan abuku,\n2santukan ipun pacang ngantenang indik parisolah semetone sane suci miwah astiti bakti.\n3Sampunangja semeton mapayas cara sekala, minakadinipun mapusungan sane becik, wiadin ngangge sarwa mas-masan, wiadin ngrangsuk pangangge sane sarwa endah mangdane semeton kanten ayu.\n4Nanging payasinja ragan semetone antuk solah sane becik, antuk manah sane darma tur ngalap kasor, sane luih pangarganipun ring ayun Ida Sang Hyang Widi Wasa.\n5Santukan duke nguni paraistrine sane astiti bakti miwah sane ngajap-ajap Ida Sang Hyang Widi Wasa, ipun pada mayasin dewekipune malantaran ipun satinut ring lanangipune.\n6Minakadinipun Dane Sarah, sane kadi asapunika; dane satinut ring Dane Abraham miwah nyambat Dane Abraham “pamekel tiange”. Sane mangkin semeton dados oka-okan danene, yening sampun semeton mapakardi ayu miwah tan ajerih ring saluiring paindikan.\n7Kadi asapunika taler parasemeton lanang, sajeroning semeton mapumahan sareng rabin semetone, semeton patut uning, mungguing rabin semetone punika maraga lemet. Punika awinane semeton patut ngajiang ipun, santukan ipun jaga nampi paica urip saking Ida Sang Hyang Widi Wasa sareng-sareng ring semeton. Laksanayangja kadi asapunika, mangdane pangastawan semetone tan kapialangan.\n8Cutetipun; parasemeton sinamian patut saguluk ring kayun miwah nunggil rasa. Saling tresnainja ring pantaran semetone, sakadi anak sane masemetonan, samaliha pada saling sayangang miwah pada saling ngalap kasor.\n9Sampunangja semeton ngwales laksana sane ala antuk pakardi sane corah, wiadin temah kawales antuk temah, nanging tunasangja merta, santukan semeton sampun kajanjiang jagi nampi merta antuk Ida Sang Hyang Widi Wasa, daweg Ida ngesengin semeton.\n10Sakadi kakecap ring Cakepan Sucine kadi asapuniki: “Sapasiraja mamanah molih urip, samaliha muponin masa sane becik, ipun patut nyaga layahipune mangda sampunang ngucap ala miwah tan malih mobab.\n11Ipun patut ngutang laksana sane ala raris mapakardi ayu, ipun patut ngulati miwah ngusahayang dame.\n12Santukan Ida Sang Panembahan punika tansah macingak ring anake sane patut, miwah tansah mirengang pinunasipune, nanging Ida tan lingu ring anake sane mapakardi ala.”\n13Sapasirake sane pacang nyengkalen semeton, yening semeton tansah mapakardi sane ayu?\n14Nanging yen semeton katibenin sangsara malantaran semeton ngamargiang sane patut, ambate bagian semetone. Sampunangja ajerih ring manusa tur sampunangja semeton meweh.\n15Nanging astiti baktija ring Ida Sang Kristus sajeroning angen semetone tur sungsungja Ida dados Panembahan semetone. Semeton patut tansah sedia nyaurin pitaken anake ngeniang indik pangajap-ajap semetone.\n16Nanging tlehtehangja indike punika antuk kayun sane jujur miwah bakti. Samaliha angen semetone patut tansah ening, mangdane yening wenten anak sane maosang tan patut ngeniang indik parisolah semetone astiti bakti ring Ida Sang Kristus, ipun pacang kimud malantaran baosipune punika.\n17Santukan becikan iraga nandang sangsara malantaran iraga mapakardi ayu, katimbang ring malantaran iraga ala, yening indike punika kakarsayang antuk Ida Sang Hyang Widi Wasa.\n18Sawetning Ida Sang Kristus ngraga sampun seda pabuat semeton. Ida sampun seda apisan buat nebus dosan sakancan anake, inggih punika pabuat anake sane becik miwah anake sane corah, mangdane Ida prasida nuntun semeton ka ayun Ida Sang Hyang Widi Wasa. Ring sekalanipun, anggan Idane kasedayang, nanging secara rohani Ida kanyenengang,\n19samaliha sajeroning Ida nyeneng maraga Roh punika, Ida sampun lunga buat midartayang Orti Rahayu ring sakancan roh-rohe sane kabanda.\n20Inggih punika roh-roh anake sane tan astiti bakti ring Ida Sang Hyang Widi Wasa, rikala Ida nyinahang kasabaran Idane, duke Ida nyantosang Dane Nuh muputang praun danene. Sajeroning praune punika wenten anak wantah akidik, inggih punika wantah kutus diri, sane karahayuang luput saking toyane punika.\n21Sane mangkin toyane punika dados pretiwimba indik lelukatan, sane ngrahayuang semeton. Lelukatane punika boyaja ngicalang reged sane sekala saking sikian iragane, nanging dados pasubaya pamantuka ring Ida Sang Hyang Widi Wasa sane metu saking manah sane becik. Lelukatane punika ngrahayuang semeton malantaran nyeneng Ida Sang Hyang Yesus Kristus saking pantaran anake padem.\n22Ida sampun munggah ka suargan, raris irika malinggih ring genah sane kaledangin antuk Ida Sang Hyang Widi Wasa, tur Ida mrentah sakancan malaekate miwah parapamrentah lan panguasa sane wenten ring akasane.


10+ Contoh Orti Bali Lengkap ~ HeadlineID - Berita Indonesia Lengkap 2020\n10+ Contoh Orti Bali Lengkap\nHalo sobat gamesportid.com happy Study ! Kali ini kami akan memberikan Belajar 10+ Contoh Orti Bali Lengkap\nTRADISI “DESA SELAT “ PINAKA CIHNA NGAJEGANG BALI\nWénten makudang-kudang seni budaya miwah tradisi sané tawah, sakadi sané wénten ring Kabupatén Buleleng. Sinalih tunggil seni tradisi sané sampun sering kamargiang ring Bali minakadi tradisi Mayah Panempuh utawi katah kasambat tradisi mayah utang tekening Ida Bhatara-Bhatari sané kalaksanayang nyabran sasih kalima ring Desa Selat, Buleleng. Tradisi Mayah Panempuh Punika kamargiang pinaka upacara persembahan majeng para leluhur miwah Déwa Indra sané kapercaya pinaka Déwa Persembahan. Tradisi punika kalaksanayang olih sang sane sampun nganten ke luar desa selat. Nanging kawéntenané punika nénten kantos ngamedalang biyuta ring soang-soang krama. Sesampuné wusan ngemargiang bakti ring pura desa, Tradisi mayah panempuh puniki anggen para reramane mangdane nenten keni byuta utawi musibah, Jero Gde Madu dados penglisir ring pakraman desa selat maosang yening sang sane nyuang ke desa selat patutnyane naur panempuh nike sampun wenten uli zaman dodol, yening nenten naur mayah panempuh sang alakirabi sane nyuang ke desa selat jagi kekenain byuta minakadi idupnyane sengsara, nenten madue pianak, sakit-sakitan lan sane lian. Raosnyane\nRing wewidangan Desa selat, wenten pura dalem sane ngeluanin pura desa, ring sejarah sane kauningin imalu sane kapertama wenten ring desa selat wantah pura dalem, pura dalem puniki unik pisan napi mawinan sekadi punika? pura dalem biasane magenah ring setra nanging ring desa selat nenten magenah drike. raos para penglisir desa selat dumun pura dalem yening genahang ring setra, para pakraman desa selat keni gering minakadi grubug ( padem) nike mawinan pura dalem nenten magenah ring luanan pura desa. Pura desa magenah ring ungkur pura dalem, para pkraman desa selat ngaturang bakti pinanggal 7 warespati keni purnama kalmia. Ring Desa selat wenten akeh benda-benda peninggalan dunia lan wenten padi mebuah tipat, kapas mabuah kamben.\nLianan punika, kantun ring wewidangan Desa Selat, taler wénten tradisi sané kawastanin tradisi Siat Tipat sane pateh ring desa Badung (Desa Kapal). Siat Tipat pinaka tradisi sané kamargiang olih krama Desa selat ri kala sasih kalima. Suksmaning pamargi tradisi puniki, pinaka simbol asal muasal kauripan manusané ring marcepada. Tipat kapercaya pinaka lambang purusa, tur bantal pinaka lambang pradana. Siat Tipat taler matetujon pinaka jalaran ngaturang suksmaning manah olih krama majeng ring Ida Sang Hyang Widhi Wasa antuk waranugraha sané kapaica marupa panén sané melimpah. Prosési puniki kariinin antuk pamuspan sané kamargiang olih para krama ring Désa Selat tur nganggé sesaji sané katurang marupa tipat tur bantal. Wus punika, sesampuné kaicén arahan olih Ida Jero Mangku raris krama sané sampun kaepah dados kalih kelompok raris saling entungin tipat lan bantal.\nLianan punika, kasujatiané kantun makéh malih tradisi-tradisi sané wénten tun kantun kamargiang olih kramané ring Desa Selat. Yéning selehin malih, sakatah tradisiné punika sujatiné ngamuatang nilai tur tetujon sané dahat mautama ring sajeroning pamarginé. Mawit saking sarana kantos pamarginé madué smerti sané dahat mautama ngastiti ring kasukerthan jagat. Kawéntenane pamargin tradisiné punika taler pinaka cihna krama Baliné sané kantun pageh ngamargiang tradisi tetamian leluhur kantos mangkin. Kawéntenané punika gumanti taler ngawetuang dampak positif majeng i krama indik pelestarian budaya miwah daya tarik pariwisata. Makudang-kudang tradisi punika sapatutnyané mangda tetep kalaksanayang tur kadasarin antuk nilai-nilai sané dahat mautama sumangdané pamargin sakatah tradisi ring Bali prasida ngawinang krama Baliné satata rahayu tur ajeg.


Markus 14 (BALI)\n1Duk punika malih kalih rahinanipun Rerainan Paskah miwah Rerainan Roti Tan Paragi. Parapanditane miwah paraguru agama Yahudine pada ngeka daya jagi ngejuk tur nyedayang Ida Hyang Yesus saking silib.\n2“Eda dinuju rainane, apanga eda iur rakyate,” asapunika baos ida danene.\n3Duk punika Ida Hyang Yesus wenten ring kota Betania ring umah Simone sane pecak lepra. Daweg Ida marayunan irika, jeg rauh anak eluh adiri makta botol marmer sane madaging minyak wangi tulen sane mael pisan. Botol punika kabukak, raris minyak wangine punika kabriokang ring prabun Ida Hyang Yesus.\n4Daweg punika wenten anak sebet ring manahnya saha ngrimik sapuniki: “Nguda dadi kutang-kutang lengis miike ento?\n5Yening adep sinah maji telung atus pipis perak tur pamelinne dadi padanaang teken anake tiwas-tiwas.” Ipun raris ngerengin anake eluh punika.\n6Nanging Ida Hyang Yesus ngandika sapuniki: “Depang ia keto! Nguda dadi ragane ngulgul ia. Sawireh ia suba nglaksanayang paundukan ane melah marep teken Tiang.\n7Ragane setata namping anak tiwas. Yan saja ada keneh, sai-sai ragane nyidayang mapadana teken anake tiwas ento! Nanging Tiang tusing lakar setata bareng-bareng teken ragane.\n8Anake eluh ene suba malaksana sasida-sidaannyane, ia ngapunin awak Tiange pinaka dadi cecawisan buat pangupakaran pamendeman Tiange!\n9Nah jani Tiang ngorahin ragane! Sajati-jatinne, dijaja Orta Rahayune kapidartayang, di sakuub gumine, ditu masih laksanan anake eluh ene lakar katuturang, apanga anake pada inget teken ia!”\n10Dane Yudas Iskariot salah tunggal saking sisian Idane makaroras, raris rauh tangkil ring parapangageng panditane misadia ngaturang Ida Hyang Yesus.\n11Ledang pisan pakayunan parapangageng panditane mirengang atur Dane Yudase. Tur parapangageng panditane majanji pacang ngicen dane jinah. Dane Yudas raris ngrereh sela sane becik buat alpaka guru ring Ida Hyang Yesus.\n12Duk punika rahina pangawit Rerainan Roti Tan Paragine, inggih punika rikala biri-biri Paskahe katampah, parasisian Ida Hyang Yesus matur asapuniki: “Guru ring dija genah sane arsayang Guru, mangda titiang nyawisang Perjamuan Paskah?”\n13Ida raris ngutus sisian Idane kekalih, kadulurin antuk pangandika: “Kema cening ka kota! Ditu lakar ada anak nyuun jun ane lakar katemu teken cening. Tututinja anake ento\n14ka umah ane celepina, lantas orahang teken anake ngelahang umahe ento buka kene: ‘Sang Guru mabesen sapuniki: Dija tongos Tiange lakar ngajengang Perjamuan Paskah ajak sisian Tiange?’\n15Anake ane ngelahang umahe ento lakar matujuhin cening tongos linggah tur pepek peprabotane. Ditu cening nyawisang Perjamuan Paskah buat iraga!”\n16Sisiane makakalih raris mamargi. Ring kota dane manggihin anak nyuun jun sakadi sane sampun kapangandikayang antuk Ida Hyang Yesus ring dane. Irika dane raris nyawisang Perjamuan Paskahe.\n17Sasampune wengi, Ida Hyang Yesus raris rauh kairing antuk sisian Idane makaroras.\n18Risedek pada malinggih marayunan, Ida Hyang Yesus ngandika sapuniki: “Cening ajak makejang! Jani Guru ngorahin cening: Sasajaane, salah tunggal uli pantaran ceninge ane madaar bareng-bareng ajak Guru, lakar nyerahang Guru!”\n19Wau miragi pangandikan Idane asapunika, parasisiane marasa sungsut ring kayun tumuli sakaukud matur ring Ida sapuniki: “Guru, sampun janten boya titiang sane arsayang Guru?”\n20Ida raris ngandika sapuniki: “Anake ento salah tunggal uli pantaran ceninge makaroras. Nah ento anake ane nyelebang roti bareng-bareng teken Guru di jembunge ene.\n21Sang Putraning Manusa Utusan Ida Sang Hyang Widi Wasa mula tuah lakar kasedayang buka ane suba kasuratang unduk Idane di Cakepan Sucine. Nanging sengkala pesan anake ane alpaka teken Ida. Melahan yen anake ento tusing kalekadang di gumine.”\n22Risedek sami pada marayunan, Ida Hyang Yesus ngambil roti, tumuli ngastawa matur panyuksma, raris ngompes-ngompes roti punika, tur maicayang ring parasisian Idane, pangandikane: “Tampija, ene awak Gurune!”\n23Wus punika Ida ngambil gelas, tumuli ngastawa matur panyuksma, raris maicayang gelase ring parasisian Idane, tur dane sami pada nginum saking gelase punika.\n24Ida Hyang Yesus ngandika: “Ene getih Gurune, getih ane magehang prajanjian Ida Sang Hyang Widi Wasa, ane kakecorang buat anake liu.\n25Guru ngorahin cening, Guru lakar tusing buin nginem anggur ane buka kene, kanti teka panemayan Gurune nginum anggur ane anyar sajeroning Pamrentahan Ida Sang Hyang Widi Wasa.”\n26Sasampun pada ngidungang kidung pamuji, Ida raris lunga ka Bukit Saitune, kairing antuk parasisian Idane.\n27Ida Hyang Yesus ngandika: “Cening ajak makejang lakar pada malaib pablesat ngalahin Guru. Sawireh suba matulis di Cakepan Sucine kene: ‘Ida Sang Hyang Widi Wasa lakar ngamatiang pangangone, tur biri-birine lakar pada sambrag pablesat.’\n28Nanging sasubane Guru buin kauripang, Guru lakar ngamaluin cening ka wewengkon Galilea.”\n29Dane Petrus tumuli matur: “Guru, yadiastun timpal-timpal titiange sami pada nilar Guru, nanging titiang nenten.”\n30Pangandikan Idane ring Dane Petrus: “Ingetangja munyin Gurune ene. Di petenge ene, satonden siape makruyuk ping pindo, cening suba nilas Guru ping telu.”\n31Nanging Dane Petrus malih nyekenang matur: “Yadiastun titiang patut ngemasin padem ngiring Guru, titiang tanja pacang nilas Guru!” Kadi asapunika taler atur parasisiane sane lianan.\n32Sasampune Ida sareng parasisian Idane rauh ring genah sane mawasta Getsemani, Ida ngandika asapuniki: “Negakja cening dini, Guru lakar ngastawa ditu.”\n33Ida ngandikain Dane Petrus, Yakobus miwah Yohanes mangda ngiring Ida. Ida marasa resres ring kayun tur kalangkung duhkita.\n34Ida raris ngandika kadi asapuniki ring sisiane makatetiga: “Jelek pesan keneh Gurune, buka makire mati rasane. Negakja cening dini magebagan akejep!”\n35Ida raris mamargi ngarepang malih akidik, sumungkem ngaturang pangastawa, mapinunas yen kapo dados mangda Ida tan nglampahin masa kasangsarane punika.\n36Atur Idane: “Duh Aji, Ajin Titiang, sapakarsan Aji tan wenten sane tan kasidan. Duaning punika impasangja sangsarane puniki saking Titiang. Sakewanten sampunang pisan manut sakadi pinunas Titiange, nanging mangda pakarsan Aji sane mamargi!”\n37Ida raris mawali ka genah sisiane tetiga punika, cingakin Ida dane sami pada sirep. Pangandikan Idane ring Dane Petrus: “Simon, apake cening suba pada pules? Singke cening nyidayang magadang bantas ajam?”\n38Ida raris ngandika ring dane sareng sami: “Pada yatna tur ngastawaja, apang eda cening kena gegodan! Yadianja gede kenehe, nanging bayune tuna!”\n39Malih Ida mamargi ngarepang tur ngastawa pateh sakadi iwau.\n40Duk Ida malih mawali ring genah sisian Idane, cingakin Ida dane makatetiga kari sirep, kabatek antuk arip danene. Maliha dane tan uning napi sane patut uningang dane ring Ida.\n41Rikala Ida malih mawali ring kaping tiganipun, pangandikan Idane ring dane: “Apake cening enu pules muah negtegang bayu? Pragatangja malu amonto! Suba teka panemayane Sang Putraning Manusa Utusan Ida Sang Hyang Widi Wasa ento kaserahang sig kakuasaan anake dosa.\n42Bangunja jalan magedi! Ento apa anake ane nyerahang Guru suba teka!”\n43Durung puput Ida mabaos, jeg rauh Dane Yudas, sinalih tunggal saking sisian Idane. Dane kasarengin antuk anak akeh, sane magegaman pedang miwah pentong, kutus olih pangageng panditane, paraguru agama miwah parapanglingsir rakyate.\n44Dane Yudas sane alpaka ring Ida, sampun mawangsit ring anake akeh asapuniki: “Siraja sane jaga aras tiang, punika sampun Ida, rarisang ejuk tur becikang ngatehang!”\n45Tatkala Dane Yudas rauh irika, raris dane nganampekin Ida Hyang Yesus sarwi matur sapuniki: “Nunas lugra Guru!” Raris Ida karas.\n46Pramangkin paraprajurite ngejuk tur negul Ida.\n47Nanging salah tunggil saking anake sane wenten irika ngaud klewangnyane, saha nyempal kuping parekan Pandita Agunge ngantos pegat.\n48Ida Hyang Yesus raris ngandika ring anake akeh: “Napi pitaenang ragane Tiang parampok, dados ragane mriki ngejuk Tiang makta klewang miwah pentong?\n49Nyabran rahina Tiang sareng-sareng ring ragane, ngurukang ring Perhyangan Agung, kala punika ragane tan ngejuk Tiang. Nanging sane kasurat ring Cakepan Sucine mula patut kadagingan!”\n50Raris parasisian Idane sami malaib pablesat ninggal Ida.\n51Wenten satunggiling anak truna sane masaput kamben, ipun taler ngiringang Ida. Anake akeh punika nagih ngejuk ipun,\n52nanging ipun ngutang saputipune tur malaib malalung.\n53Ida Hyang Yesus raris katehang ka grian Pandita Agunge. Irika parapangageng panditane, parapanglingsir miwah paraguru agamane pada mapunduh.\n54Dane Petrus sane ngetut Ida saking doh sareng ngranjing ring natar grian Pandita Agunge. Irika dane malinggih ngidu sareng-sareng ring paraprajurite.\n55Parapangageng panditane miwah sakancan anggota Majelis Agamane punika, sami pada ngrereh bukti sane pacang kanggen nalih Ida Hyang Yesus, mangdane Ida prasida keni danda pati. Nanging Ida dane tan polih bukti.\n56Akeh anake pada ngaturang dedalihan palsu nanging dedalihanipune sami tan pasulur.\n57Raris wenten makudang-kudang anak sane dados saksi tur ngaturang dedalihan palsu arepa ring Ida Hyang Yesus asapuniki:\n58“Titiang sareng sami sampun miragi baos Ipune asapuniki: ‘Tiang lakar nguug Perhyangan Agunge ene, ane kawangun baan imanusa, tur sajeroning makatelun Tiang lakar ngwangun Perhyangan ane lenan, nanging ane tuara kawangun baan imanusa.’”\n59Nanging dedalihan anake punika taler sami tan pasulur tur mabina-binayan.\n60Ida Pandita Agung raris ngadeg ring ajeng Majelis Agamane punika, tumuli mataken ring Ida Hyang Yesus kadi asapuniki: “Tusingke Ragane nyautin sakancan dedalihane ane katibakang teken Ragane?”\n61Nanging Ida Hyang Yesus meneng kewanten, tan masaur angan abuku. Ida Pandita Agung malih mataken ring Ida asapuniki: “Apake Ragane Sang Prabu Ane Kajanjiang baan Ida Sang Hyang Widi Wasa, Putran Ida Sang Hyang Widi Wasa Ane Maha Suci?”\n62Ida raris masaur kadi asapuniki: “Inggih patut kadi asapunika. Ragane sareng sami pacang manggihin Sang Putraning Manusa Utusan Ida Sang Hyang Widi Wasa malinggih ring singasanane sane mawisesa ring tengen Ida Sane Maha Kuasa tur pacang rauh saking tengah megane ring ambarane!”\n63Ida Pandita Agung kalintang duka tumuli nguek busanan Idane, sinambi ngandika: “Tan buat iraga malih ngrereh saksi!\n64Ragane sareng sami sampun mireng baos Ipune sane langgana ring Ida Sang Hyang Widi Wasa! Nah, sane mangkin sapunapi pakayunan ragane?” Irika Majelis Agamane raris nibakang tetepasan, mungguing Ida patut keni danda pati.\n65Makudang-kudang anak raris ngawitin ngecuhin Ida, prarain Idane katekep saha wenten anak sane nyagur Ida sambilang ipun ngucap kadi asapuniki: “Tegarangja orahang, nyen ane nyagur Jerone!” Paraprajurite taler ngisiang saha nyagurin Ida.\n66Daweg punika Dane Petrus kantun ring natar grian Pandita Agunge punika. Raris wenten panyeroan Pandita Agunge sane rauh mrika.\n67Duk ipun manggihin Dane Petrus ngidu, ipun raris nlektekang saha mapajar asapuniki: “Ragane masih bareng dadi pangiring Yesus ane uli kota Nasarete ento!”\n68Nanging Dane Petrus tan mariangken, sapuniki baosnya: “Tiang tan uning, maliha tiang tan resep ring indike sane baosang ragane punika.” Raris dane mamargi ka pamedale; duk punika wenten ayam makruyuk.\n69Panyeroan iwau malih manggihin dane ring pamedale raris ipun mabaos ring anake sane wenten irika: “Anake ene masih timpala teken Anake ento!”\n70Nanging Dane Petrus malih tan mariangken. Tan asue anake sane wenten irika taler mabaos ring Dane Petrus, sapuniki pajaripun: “Ragane ene pasti timpala teken Anake ento, sawireh ragane paturu uli wewengkon Galilea.”\n71Dane Petrus raris mapuata tur masumpah kadi asapuniki: “Ida Sang Hyang Widi Wasa makasaksi, mungguing tiang sujatinipun tan uning ring Anake sane sambat-sambat ragane punika!”\n72Duk punika ugi ayame makruyuk buat kaping kalihipun. Irika Dane Petrus makebiah eling ring pangandikan Ida Hyang Yesus marep ring dane kadi asapuniki: “Satonden siape makruyuk ping pindo, ping telu cening ngaku tusing nawang Guru.” Dane Petrus raris medal saking irika saha nangis sigsigan.


Dewa Saputra: Naskah Dharma Wecana SAD KERTIH\nInggih ratu ida dane sane wangiang titiang, pemekas ring panureksa sane dahat kusumayang titiang, para penodya, pemilet, taler para yowana sane banget tresna sihin titiang. Ring galahe sane becik puniki titiang rumasa garjita ring manah, riantukan presida kacunduk ring ida dane sareng sami. Sane mangkin titiang jagi ngaturang Dharma Wecana ngenenin indik pemargin pakerti yadnya “SAD KERTIH”\nInggih ratu ida dane sareng sami sane wangiang titiang, wawasan pewangunan jagat baline sampun kesungkemin tur sampun kaunggahang ri sejeroning peraturan daerah, inggih punika pewangunan sane nganggen dasar wawasan budaya. Sane kebaos pewangunan sane nganggen dasar wawasan budaya inggih punika kacihnayang antuk patitis pikayun utawi konsep Tri Hita Karana. Tri Hita Karana punika kepah dados tiga, inggih punika: Parahyangan, Pawongan, Palemahan. Sajeroning pewangunan i manusa utawi pawongan punika sane dados bobot utamannyane sane prasida jagi ngewangun kesukertan jagat. Santukan Tri Hita Karana punika sukseman nyane wantah tetiga sane ngawinan i manusa ngemangguhang kesukertan minakadi: ubungan i manusa majeng ring ida sang hyang widi wasa sane kebaos parahyangan, hubungan i manusa sareng i manusa sane kebaos pawongan, taler ubungan i manusa sareng alam lingkungan nyane sane kebaos palemahan.\nInggih ratu ida dane sareng sami sane kusumayang titiang, yening jagat baline puniki ubungan titiang ring tatwa Tri Hita Karana palemahan punika wantah jagat baline, pawongan punika wantah krama baline, taler parahyangan punika nenten je tios wantah pura-pura sane wenten ring Bali, minakadi pura dang kayangan, pura sad kayangan, pura kayangan jagat, miwah sane tiosan.\nRi tepengan puniki titiang nenten je jagi nelatarang paindikan pewangunan parahyangan, sake wanten sapunapi sepatut nyane krame baline ngewangun paiketan majeng ring ida sang hyang widi wasa mangda prasida ngamolihang kasukertan jagat baline. Krama baline patut nyihnayang rasa bakti majeng ring ida sang hyang widi wasa, sane megenah ring kayangan jagat manut prabawan nyane soang-soang meserane antuk yadnya. Ring sajeroning ngewangun yadnya, munggah ring purana bali, wenten sane kebaos Sad Kertih, inggih punika: ngenenin indik pemargin pakerti yadnya, minakadi:\n1) Atma kertih\nYadnya punika tetujone upakara majeng ring sang hyang atma minakadi upakara ngaben, memukur, miwah sane tiosan.\n2) Danu kertih\nYadnya punika tetujone upakara palemahan minakadi upakara mendak tirta, mepulang pakelem ring danu, ring sawah, ring pabian.\n3) Samudra kertih\nTetujon upakara yadnya puniki kasegara sajeroning upakara nangluk merana.\n4) Wana kertih\nTatujon upakara puniki wantah ngerahayuang alas, gunung, miwah sarwa tumbuh wantah entik-entikan sajeroning upakara mepulang pakelem ke gunung, menangguh agung, ngeraksakin, miwah sane lianan.\n5) Jagat kertih\nTetujon karya puniki wantah upakara pabersihan palemahan antuk ngewetuang upakara tawur, caru merebu bumi, miwah sane tiosan\n6) Yama kertih\nUpakara puniki merupa upakara manusa yadnya ngemargiang upakara dharma kauripan nganutin guru sastra ngawit saking upakara magedong-gedongan, upakara kepus pungsed, upakara abulan pitung rahina, telung bulanan, ngotonin, mepandes, pewiwahan, miwah sane tiosan.\nSelanturnyane jaging aturang titiang sinalih tunggal saking bacakan sad kertih inggih punika indik “YAMA KERTIH” sane mamurdha “sesuduk pemargin upakara mepandes” sane pinaka pahan saking upakara manusa yadnya. Upakara manusa yadnya suksmanyane wantah swadarmaning utawi kepatutan sang mang jadma nyuciang angga premana. Merupa sinalih tunggal utsaha, mangda sajeroning kahuripanyane riwekas, mresidayang jagi ngeret indria utawi wisaye. Mecikang karma wesana sane riin miwah sane kemargiang mangkin.\nSane patut kasuciang utawi kabersihin manut slokane sane kesinahang sajeroning silakrama minakadi :\nAdbhir gatrani cudhyani\nBudhir jnanena cudhyanti\nAngga sarira kabersihin antuk toya\nPikayun kebersihan antuk kejujuran kayun\nPremana kabersihin antuk daging sastra miwah tapa\nBudhi kebersihin antuk kewicaksanayan\nYening punika prasida kemargiang, sinah sang dumadi mrasidayang jagi ngeret indriya, mecikang karme wesana sane riin, ngruruh kauripan sane pari purna. Napi mawinan i rage patut mersihin utawi nyuciang angga premana i ragene? Santukan kebaosang ring sejeroning sastra, kocap sang dumadi dados jadma kekuasa olih “Tri Guna Sakti” minakadi: satwam, rajas, tamas.\n- Guna satwam ngewetuang pretingkah becik, degdeg, jujur, wicaksana, miwah kaluihan.\n- Guna rajas ngewetuang parilaksana gangsaran tindak kirang naya, mepretingkah sekadi i kunang-kunang anarung sasih, ring asapunapine mapikayun mangde mresidayang mapikayun sane nenten manut ring kemampuannyane.\n- Guna tamas ngewetuang parilaksana mayus, males, setata mapikayun mangde “sepi ing gawe rame ing pamrih” tegesnyane akidik ipun mekarya mangde ageng pikolihnyane. sapunika pamurtian I guna tamas.\nSapunika kesaktian I Tri Guna ngeliput i manusa, selanturnyane i guna rajas miwah guna tamas ngewetuang pretingkag sane nenten becik, sane kebaos “ SAD RIPU”. Minakadi : kama, lobha, kroda, mada, moha, matsaria.\nKama setata ngulurin indria.\nLobha setata merasa ring padewekan kirang.\nKroda setata medua kayun bendu utawi gedeg.\nMada setata nyape kadi aku.\nMoha setata ngewetuang kayun bingung.\nMatsaria setata medua kayun iri ati.\nPunika sane merupa meseh i manusa sane dahat mawisesa. Kebaosang ring kekawin Ramayana.\nRagadi musuh maparo\nRing ati ye tongguania tan madoh ring awak\nWiakti wantah meseh i ragene tampek pisan ring sikian i ragene, genahnyane wantah ring ati nenten doh ring padewekan. Sane kebaos meseh irika wantah “ sad ripu” sekadi sane aturang titiang ring ajeng.\nIndike punika sajeroning agama Hindu ring Bali kawentenang upekara mepandes. Nem-nem gigine utawi untune sane kapotong sane magenah duuran minakadi untu ring ajeng patpat miwah taring malih kekalih.\nPunika pinaka pralambang i manusa jagi neptepin ‘ sad ripune” sane nguasa deweknyane mangde mresidayang i budi tatwa ngaonang i rajas tamas.\nInggih ida dane sareng sami sane wangiang titiang, wantah asapunika indik sesuduk pemargin upakara mepandes, sajeroning upakara mepandes wenten tingkatan upakaranyane minakadi wenten sane alit, wenten sane madya, taler wenten sane ageng. Kewanten suksmanyane punika pateh wantah sane metiosang uperengganyane.\nSane kepuja sajeroning upakara mepandes “ ida sang hyang widi wasa” sane meprabawa ida sang hyang ananga, sane kaping kalih meprabawa sang hyang semara, miwah sane kaping tiga meprabawa sang kama dewa saha saktinnyane soang-soang. Ida kapuja kekaryanin linggih antuk bambu gading mekereb mewarna kuning, taler ketambehin antuk sesajen teteg katur ring ida sang hyang widyadara-widyadari.\nSajeroning upakara mepandes lumbrah taler sekadi budaya ring bali keiringin antuk gegitan sane merupa kidung tantri miwah malat.\nInggih ida dane sareng sami sane kusumayang titian, yening cutetang titiang bebaosan indik sesuduk pemargin upakara mepandes inggih punika :\n1. Upakara mepandes punika wantah sinalih tunggal upakara manusa yadnya sane ngeranjing ring upakara YAMA KERTIH pinaka pahan saking bacakan SAD KERTIH.\n2. Tetujon upakara mepandes punika wantah neptepin I TRI GUNA SAKTI miwah SAD RIPU sane nguaseyang I manusa, kecihneyang antuk motong untune nem-nem sane megenah duuran, punika pinaka prelambang I manusa jagi neptepin I SAD RIPU.\nInggih ratu ida dane sareng sami sane wangiang titiang, wantah asapunika presida antuk titiang ngaturang atur amatra ngenenin indik “sesuduk upakara mepandes” sane pinaka pahan saking yama kertih. Dumadak je wenten pikenoh ipun menawi wenten atur titiang sane nenten manggeh ring arsa titiang nunas majeng ring ida dane sareng sami\n“ jukut kangkung mesambel sere, sekar alit ring kuping gajah”\n“kirang langkung titiang nunas ampura, titiang alit kari melajah”\nMakewesananing atur puputang titiang antuk parame shanti\n“ OM SHANTI SHANTI SHANTI OM”\nOleh: I Dewa Ketut Artha Saputra\nPosted by Dewa Saputra at 02:25


Virus Corona di Pulo Bali - BASAbaliWiki\nVirus Corona di Pulo Bali\nVirus Corona ane ada di gumine ngranaang makejang anak-anake keweh. Liu anak ane kena penyakit Corona lan ada ane mati krana kena penyakit Coronane ento. Liu anake ane tusing ngidang ngujang-ngujang krana ada penyakite ene. Penyakit Coronane ene orahanga abane teken virus ane madan virus Corona. Viruse ene teka uli negara Cina lan orahanga ada di tengah buron lelawahe. Penyakit Coronane ene suba nyebar ka tongos-tongos ane ada di gumine, ento ngranaang penyakite ene dadianga Pandemik Nasional. Penyakite ene mase suba teked di Pulo Bali, suba ada penyatusan anak ane kena lan mati. Krana ada penyakite ene, ngranaang krama Baline keweh.\nSatonden ada penyakit Coronane ene, di pulo Bali liu ada turis ane malali. Tongos pariwisata ane ada pasti kapenuhin ajak turis-turis manca negarane. Pulo Bali dadi pulo ane kademenin ajak anak-anake ane ada di gumine. Para turise demen ningalin budaya lan tongos luung ane ada di Bali. Turis ane rame teka ka Bali ngranaang krama Baline demen. Mancan liu turis ane teka, mancan liu kramane maan pipis utawi bati. Krana krama Baline liu ane magae di tongos pariwisata ane ada. Liu ada tongos malali ane ada jani, ento ngraang liu ada tongos magae, apang ngidang maan pipis anggon idupne sawai-wai. Penyakite ene ngae kramane bengong mikirang awakne ane tusing ngidang ngalih pipis.\nLiu ada acara ane buung kaadaang krana ada virus Coronane ene. Ento krana kramane tusing dadi makumpul rame-rame. Madaran di tongos madaran dogen tusing dadi, apabuin maplalian ngajak timpal-timpale, jeg pasti suba kabubarang teken pecalange. Kramane dadi pesu yen ada ane penting dogen lan yen pesu orahina apang nganggon masker. Liu mase ada desa lan banjar ane nutup tongos lan jalan ane ada ditu. Yen nagih macelep ka desan ento iraga harus maperiksa malu. Yen tusing gelem lan tusing ngelah ciri kena Corona mare dadi macelep. Iraga mase orahina apang sesai ngumbah lima, lan yen teka uli sisi harus maganti baju lan ngumbah baju ane suba maanggo pesu ento. Cara-carane ento ane ngidang nyaga iraga apang tusing ngidang kena virus Coronane ento.\nMakejang bangunan ane ada matutup, contone sekolah, kantor, peken, lan tongos malali. Murid-muride mase kaliburang, lan orahina apang malajah uli jumah. Magae, malajah, lan apa-apa makejang jani uli jumah. Ento krana suba liu ajan anak ane kena penyakite ene, lan liu mase ane mati krana kena viruse ento. Yen besik ane kene, anak ane paek ajak anake ento bisa mase milu kena virus Coronane ento. Ento ngranaang pamerintahe jani nu ngalih cara apang ngidang ngubadin penyakite ene. Pamerintahe mas suba nyalanang program-program apang viruse ene tusing nyebar buin ke anak ane lenan. Makejang inguh lan paling krana ada virus Coronane ene.\nMakejang meled apang virus Coronane enggal magedi lan kramane ngidang magae buin. Virus Coronane ene liu ngaba panglahlah ane jele ka kramane, krana ngranaang kramane tusing ngidang ngalih pipis anggona meli barang anggon sawai-wai. Liu kramane ane mati krana kena penyakite ene. Nanging ada mase melahne uli viruse ento, kramane dadi ngancan sayaga ajak kesehatanne lan ngidang libur malu uli gegaenne ane liu. Kramane kaorahin apang nyaga kesehatan lan nyaga kabersihan apang tusing enggal kena penyakit ane ada. Dumadak virus Coronane ilang lan tusing buin ada anak ane mati krana kena virus ene.


Hakim-hakim 21 (BALI)\n1Rikala bangsa Israele sampun mapunduh ring Mispa, ipun sampun masumpah ring ayun Ida Sang Hyang Widi Wasa, sapuniki: “Ring pantaran titiange sareng sami, tan wenten sane jaga ngwehin pianaknyane luh buat jaga kanggen somah antuk wong Benyamine.”\n2Duaning asapunika, sane mangkin bangsa Israele raris mamargi ka Betel, tur irika ipun pada negak ring ayun Ida Sang Hyang Widi Wasa ngantos rauh ka wengi. Ipun ngeling masesambatan banget pisan, kadi asapuniki:\n3“Ratu Sang Hyang Widi Wasa, Widin Israele, punapi awinannya kantos wenten paindikan kadi asapuniki? Punapi awinannya suku Benyamine tambis-tambis sirna saking pantaran bangsa Israele?”\n4Benjangne pasemengan pisan rakyate raris ngwangun pamorboran aturan irika tumuli ngaturang aturan maborbor miwah aturan karahayuan.\n5Ipun sareng sami raris pada mataken asapuniki: “Punapike wenten saking pantaran bangsa Israele sane nenten sareng mapunduh ring ayun Ida Sang Hyang Widi Wasa ring Mispa?” (Ipun sareng sami sampun masumpah, mungguing sapasiraja sane nenten sareng ka Mispa, anake punika patut kapademang.)\n6Bangsa Israele raris rumasa kangen ring nyamanipune suku Benyamin tumuli ipun raris mabaos sapuniki: “Ring rahina puniki bangsa Israele sampun kicalan suku bangsannyane asiki.\n7Sapunapi mangkin antuk nabdab buat nyediang somah pabuat wong Benyamine sane kantun urip. Iraga sampun masumpah ring ayun Ida Sang Hyang Widi Wasa, mungguing iraga nenten jaga ngwehin pianak-pianak iragane sane luh-luh, buat jaga anggen ipun somah.”\n8Rikala ipun pada nakenang, punapike wenten saking suku-suku Israele sane nenten sareng-sareng mapunduh ring Mispa, irika raris kapanggih mungguing nenten wenten angan adiri anak saking Yabes sane ring Gilead, sane sareng-sareng mapunduh irika.\n9Rikala wadua balane kasambat wastanipune suang-suang, nenten wenten angan adiriko anak saking Yabes sane masaur.\n10Duaning punika parumane punika raris ngutus prajurit-prajurit sane sura dira roras tali akehipun, saha kapetegenin kadi asapuniki: “Mamargija semeton, tur pademangja sawatek jadmane ring Yabes lanang-istri agung alit.\n11Pademangja sawatek sane muani miwah jadmane sane luh-luh sane nenten kantun bajang genten.”\n12Ring pantaran jadmane sane ring Yabes, keniang ipun wenten anak bajang samas diri akehipun. Irika anake bajang-bajang punika raris kabakta ka pakemahane ring Silo, sane wenten ring tanah Kanaan.\n13Sasampune punika parumane punika raris ngutus anak buat ngrauhin wong Benyamine sane wenten ring Gunung Batu Rimone, tur maosang indik muputang yudane punika.\n14Wong Benyamine raris pada mawali budal, tur suku-suku Israele sane lianan raris ngwehin ipun anake bajang-bajang sane nenten kapademang saking Yabes punika. Nanging anake bajang-bajang punika nenten jangkep pabuat ipun sareng sami.\n15Rakyate sami raris marasa kangen ring wong Benyamine, santukan Ida Sang Hyang Widi Wasa sampun ngawinang patunggilan suku-suku Israele sagsag.\n16Duaning punika pamimpin-pamimpin parumane punika tumuli mabaos sapuniki: “Ring pantaran suku-suku Benyamine nenten wenten malih anak luh. Napike sane patut laksanayang iraga buat nyediang somah pabuat jadmane sane kantun punika?\n17Bangsa Israele nenten patut ngutang salah tunggil saking suku bangsane sane roras punika. Iraga patut ngrereh margi buat suku Benyamine mangda ipun kantun nutugang katurunannyane.\n18Nanging iraga nenten ngwehin ipun nyuang pianak iragane sane luh-luh santukan iraga sampun nibakang temah ring asing-asing anak saking pantaran iragane sane malilayang pianak-pianakipune luh kajuang antuk wong Benyamine.”\n19Sasampune punika ipun raris mabaos kadi asapuniki: “Rerainan sane anggen iraga ngluihang Ida Sang Hyang Widi Wasa nyabran taun ring Silo, sane mangkin sampun nampek.” (Silo punika magenah ring baler kota Betele, delod kota Lebonane, dangin margine sane saking Betel ngungsi ka Sikem.)\n20Ipun raris mabaos ring wong Benyamine, sapuniki: “Rarisangja semeton mrika ka Silo, tur mengkebja ring abian-abian anggure\n21tur jantosangja irika. Rikala bajang-bajange saking Silo pada medal masolah ring rerainane punika, rarisang semeton medal saking abian anggure punika. Asing-asing semeton dados mamaksa ngambil rabi saking pantaran bajang-bajange punika, raris ajak ipun mawali ka wewidangan wong Benyamine.\n22Yen wenten bapa wiadin nyamannyane sane ngrauhin tur mlungguh semeton, semeton patut masaur sapuniki: ‘Palilayangja ipun ring tiang, santukan tiang ngambil ipun saking semeton buat jagi anggen tiang somah, nenten malantaran mayuda. Samaliha santukan semeton sampun nenten maicayang ipun ring tiang, dadosipun semeton nenten lompang ring janjin semetone.’”\n23Wong Benyamine raris nglaksanayang paindikane punika. Ipun suang-suang raris milih somah saking pantaran bajang-bajange sane masolah ring Silo, raris mawali budal ka wewidanganipune, tur malih ngwangun kota-kotanipune, tumuli ipun jenek irika.\n24Duk punika wong Israele sane lianan raris pada kesah saking irika, tur pada mawali ring suku bangsa miwah kulawarga miwah paderbennyane suang-suang.\n25Duk masane punika nenten wenten prabu madeg ring pantaran bangsa Israele. Asing-asing anake pada malaksana manut pakitannyane suang-suang.


2 Tawarikh 8 (BALI)\n1Kalih dasa taun suenipun Ida Sang Prabu Salomo ngwangun Perhyangan Agunge punika miwah purin idane.\n2Ida taler ngamecikang kota-kota sane katurang ring ida antuk Ida Sang Prabu Hiram, tur ida ngandikayang mangda wong Israele pada magenah ring kota-kotane punika.\n3Ida ngrampas wewidangan Hamat miwah Soba,\n4miwah makarya benteng ring kota Tadmor sane ring tegal melakange. Ida ngamecikang sakancan kota-kotane ring Hamat, sane dados kota panyimpenan bebekelan.\n5Ida Sang Prabu Salomo taler ngamecikang kota-kota sane inucap ring sor puniki, luire: Bet-Horon Luanan miwah Bet-Horon Tebenan (kota sane mabenteng miwah gapurannyane madaging pangalang-alang),\n6kota Baalat, sakancan kota sane anggen ida genah panyimpenan bebekelan, miwah kota-kota sane anggen ida ngenahang sakancan kuda miwah kretan idane. Ida muputang sakancan rencanan idane buat ngwangun ring Yerusalem, ring Libanon miwah ring sakuub wewidangan sane prentah ida.\n7Sakancan katurunan wong Kanaane, sane nenten kapademang antuk wong Israele, daweg ipune ngaug tanahe punika, sami kadadosang pangayah rodi antuk Ida Sang Prabu Salomo. Bangsa-bangsane punika, luiripun wong Het, wong Amori, wong Peris, wong Hewi miwah wong Yebus. Katurunan bangsa-bangsane punika kantun dados panjak ngantos rauh mangkin.\n9Wong Israele nenten wenten sane kadadosang pangayah rodi, nanging kadadosang prajurit, prakangge, kusir kreta miwah panunggang kuda.\n10Prakangge sane ngamongang pangayah rodine buat ngarap pakaryan wewangunan sane mawarni-warni punika, wenten 250 diri akehipun.\n11Ida Sang Prabu Salomo raris ngingsirang rabin idane, okan sang prabu saking Mesir saking Kota Daud ka puri sane kardi ida pabuat rabin idane punika. Pangandikan idane sapuniki: “Tusing beneh ia nongos di purin Ida Sang Prabu Daud, ratun wong Israele, sawireh asing-asing tongos ane laad dadi tongos Peti Prajanjiane ento suci.”\n12Ida Sang Prabu Salomo raris ngaturang aturan ring Ida Sang Hyang Widi Wasa ring duur pamorboran aturane sane sampun kardi ida ring arepan Perhyangan Agunge.\n13Nyabran rerainan ida ngaturang aturan maborbor, satinut ring sane kasuratang ring Cakepan Pidabdab Dane Musa, minakadinipun ring Rerainan Sabat, Rerainan Bulan Baru miwah tigang rerainan sane rauh ngataun, inggih punika Rerainan Roti Tan Paragi, Rerainan Masan Panen miwah Rerainan Pondok Daun.\n14Satinut ring pidabdab sane sampun kadabdab antuk ajin idane Sang Prabu Daud, ida raris nabdab pakaryan parapanditane nyabran rahina, miwah pakaryan wong Lewine sane nyarengin parapanditane, buat ngaturang kidung puji-pujian, miwah nglaksanayang pakaryan danene. Ida taler nabdab parapajagaan Perhyangane, kadadosang klompok-klompok pasukan, sane patut ngamargiang tetegenanipune nyabran rahina ring asing-asing gapurane, satinut ring sapatitah Ida Sang Prabu Daud, parekan Ida Sang Hyang Widi Wasa.\n15Sakancan titah sane sampun kapaicayang antuk Ida Sang Prabu Daud, ring parapandita miwah parawong Lewine, ngeniang indik genah panyimpenan arta branane miwah pariindik sane lianan, sami kalaksanayang sabecik-becikipun.\n16Sane mangkin sakancan pakaryan Ida Sang Prabu Salomo sami sampun puput. Ngawit saking masang dasar Perhyangan Agunge ngantos ka pamuput pakaryane punika sami labda karya.\n17Sasampune punika Ida Sang Prabu Salomo raris lunga ka Esion-Geber miwah ka Elot, pelabuhan sane ring Teluk Akaba, ring tanah Edom.\n18Irika Ida Sang Prabu Hiram ngaturin ida kapal-kapal, sane kamargiang antuk parajuragan miwah wong kapal Ida Sang Prabu Hiram sane nyayeng segara. Parajuragan miwah wong kapale punika, kasarengin antuk juragan Ida Sang Prabu Salomo, raris malayar ka panegara Opir, tur rikalan ipune mawali saking irika, ipun makta mas langkungan ring limolas tali kilogram akehipun pabuat Ida Sang Prabu Salomo.


Ipidan - kamus bahasa bali\nat an indefinite time in the past, long time ago, past time\n(pidaa = Denpasar slang)\nIn Balinese: Yen ipidan biasane sabilang wai magae.\nIn Balinese: Ipidan pekenne rame.\nIn Balinese: Tusing care ipidan, beritane di Jakarta ngapuanang kanti aminggu mare neked di Bali.\nIn Balinese: Ngangsehang masih I Nyawan majalan nuju bongkol punyan tongos umahne magantung ipidan.\nIn Indonesian: Di sana ia menjilati sisa-sisa tetesan madu.\nIn Balinese: Bali ipidan teken jani tuah malenan pesan.\nIn Balinese: Yen ipidan pacuet ngalih pangupajiwa ring pariwisata ane jani makejang mawali ka carik malajah nandingin umane.\nIn Balinese: Iraga sareng sami uning indike puniki merluang galah antuk ngembaliang kahanan sane ipidan.\nIn Balinese: Ipidan jeg setata kedas nyalig sampiné.\nIn Balinese: Dugas ipidan, rikala tiang liburan semester, tiang liburan ka umah tiang ring dese.\nIn Indonesian: Pada saat itu sudah sembilan lewat enam menit di malam hari, saya menonton TV bersama Mek Tut.


Kisah Para Rasul 11 (BALI)\n1Parautusane miwah parasemeton ring sakuubing tanah Yudea sami pada mireng, mungguing bangsa-bangsane sane boya Yahudi taler sampun nampi sabdan Ida Sang Hyang Widi Wasa.\n2Rikala Dane Petrus rauh ring kota Yerusalem, parasemeton sane ngapti mangda anake sane boya Yahudi taler kasunat, nenten matutang pamargin Dane Petrus, saha sapuniki baosnyane:\n3“Semeton sampun matamiu ring umah anak sane boya Yahudi, tur majengan sareng-sareng ring anake punika!”\n4Duaning asapunika, Dane Petrus raris nartayang saurah-arih indike punika saking pangawit, sapuniki:\n5“Risedek tiang ngastawa ring kota Yope, tiang polih sipta jati saking Ida Sang Hyang Widi Wasa. Inggih punika tiang ngeton barang marupa sakadi wastra lumbang makebat tur mategul sabilang bucu, tedun saking langite, raris tumiba ring arepan tiange.\n6Wau pedasin tiang, irika panggihin tiang sarwa buron sane masuku patpat miwah sato alas, soroh buron sane ngrayang miwah paksi.\n7Tumuli wenten sabda piragi tiang, sapuniki: ‘Ih Petrus, bangunja! Tampah tur daarja!’\n8Nanging tiang matur sapuniki: ‘Nawegang Ratu Panembahan, titiang nenten pisan sairing. Titiang durung naenin nunas tetedaan sane leteh wiadin cemer.’\n9Sang Sabda malih ngandika saking langite sapuniki: ‘Edaja ngorahang cemer barang ane suba kasuciang baan Ida Sang Hyang Widi Wasa.’\n10Kantos ping tiga sabdane punika mawali-wali ngandika kadi asapunika. Pamuputipun barange punika sami malih mawali ka langite.\n11Duk punika ugi wenten anak sareng tetiga, inggih punika utusan saking kota Kaisarea, rauh ring genah tiange madunungan.\n12Roh Ida Sang Hyang Widi Wasa masabda ring tiang, mangda sampunang tiang bingbang jaga nyarengin utusane punika. Semetone sareng nemnem sane saking kota Yope puniki, taler nyarengin tiang ka kota Kaisarea. Irika tiang sareng sami ngranjing ring jeroan Dane Kornelius.\n13Dane Kornelius nyritayang ring tiang sareng sami, indik danene sampun ngantenang sang malaekat nyeleg ring jeroan danene. Tur malaekate punika ngandika ring dane, sapuniki: ‘Kemaja utus anak ka kota Yope, buat ngalih anak ane madan Simon Petrus!\n14Ia lakar midartayang teken kita, unduk sabda ane lakar ngrahayuang kita muah sakulawargan kitane.’\n15Raris ritatkala tiang ngawitin mapidarta, Roh Ida Sang Hyang Widi Wasa tumurun ring anake punika sami, pateh sakadi nurunin iraga duk purwakaning pasamuane.\n16Irika tiang eling ring pangandikan Ida Sang Panembahan, sane sapuniki: ‘Dane Yohanes nglukat baan yeh, nanging cening bakal kalukat baan Roh Suci.’\n17Sane mangkin sampun sinah Ida Sang Hyang Widi Wasa maicayang paica sane pateh arepa ring bangsane sane boya Yahudi, sakadi paican Idane ring iraga, duke iraga pracaya ring Ida Hyang Yesus Kristus. Duaning asapunika doh para tiang mrasidayang nyadelin Ida Sang Hyang Widi Wasa!”\n18Sasampune parasemetone punika miragi indike punika, ipun pada suka rena, tumuli ngluihang Ida Sang Hyang Widi Wasa, sapuniki: “Dadosipun Ida Sang Hyang Widi Wasa taler sampun maicayang sela ring bangsa-bangsane sane boya Yahudi, buat ngesehin pepineh muah ngutang dosa-dosannyane, mangda ipun pada molih urip!”\n19Sasampun Dane Stepanus kasedayang, parakaulan Ida Sang Hyang Widi Wasa sambeh pablesat, santukan katempuh antuk sangsara. Wenten sane ngantos rauh ring wewengkon Penisia, Pulo Siprus miwah kota Antiokia, nanging Orti Rahayune punika pidartayang ipun wantah ring anak Yahudine kewanten.\n20Nanging wenten makudang-kudang anak sane sampun pracaya ring Ida Hyang Yesus, uedan Pulo Siprus miwah kota Kirene, rauh ring kota Antiokia. Anake punika taler mabebaosan ring anak sane boya bangsa Yahudi, tur midartayang Orti Rahayu indik Ida Hyang Yesus.\n21Kawisesan Ida Sang Panembahan nglingganin ipun, mawinan akeh pisan anak sane pracaya tur mabakti ring Ida Sang Panembahan.\n22Gatra ngeniang paindikane punika kapiragi olih pasamuane ring kota Yerusalem, punika awinanipun pasamuane irika raris ngutus Dane Barnabas ka kota Antiokia.\n23Sasampune Dane Barnabas rauh irika, dane liang pisan manggihin sih pasuecan Ida Sang Hyang Widi Wasa, katiba ring pasamuane irika. Dane raris mituturin pasamuane mangda pageh tur satia tuu ring Ida Sang Panembahan.\n24Dane Barnabas punika mula anak jati sadu tur pracaya ring Ida Hyang Yesus, samaliha kabekin olih Roh Ida Sang Hyang Widi Wasa. Irika akeh anake pada pracaya ring Ida Sang Panembahan.\n25Dane Barnabas tumuli ka kota Tarsus ngrereh Dane Saulus.\n26Sasampune kapangguh, dane raris kajak ka kota Antiokia. Irika sang kalih jenek ring pantaran pasamuane ngantos ataun suenipun, sambilang dane ngurukang anake akeh. Ring kota Antiokia pangawitipun parakaulan Ida Sang Hyang Widi Wasa kawastanin: Anak Kristen.\n27Daweg punika wenten makudang-kudang nabi rauh saking kota Yerusalem ka kota Antiokia.\n28Sinalih tunggil nabine punika mapesengan Nabi Agabus. Malantaran pawisik Roh Ida Sang Hyang Widi Wasa, dane raris ngwarahang, mungguing jaga wenten sayah ageng nempuh jagate makasami. (Indike punika sawiakti kasidan duk panyeneng Sang Nata Ratu Klaudius.)\n29Pasamuane raris sararem, jaga munduhang padana, manut sasida-sidaan ipun suang-suang buat kanggen nulungin semeton sane wenten ring tanah Yudea.\n30Paindikane punika raris kalaksanayang, tur jinah padana punika kabakta antuk Dane Barnabas miwah Dane Saulus, kapatampiang ring parapanglingsir pasamuane ring wewengkon Yudea.


CACAH JIWA 9 BAN - Ring sasih sane kaping pisan, ring - Bible Search\nCACAH JIWA 8 CACAH JIWA 10\nCACAH JIWA 9\nRerainan Paskah sane kaping kalih\n1Ring sasih sane kaping pisan, ring taun sane kaping kalih, sasampun bangsa Israele makaon saking jagat Mesir, Ida Sang Hyang Widi Wasa masabda ring Dane Musa ring tegal melakang Sinaine, kadi asapuniki: 2-3“Kayang tanggal patbelas di bulane ene, ngawit uli mara surup suryane, bangsa Israele patut Marerainan Paskah satinut teken pidabdab ane suba katetepang.” 4Duaning punika Dane Musa raris ngandikayang bangsa Israele mangda Marerainan Paskah. 5Kenginan ring tanggal patbelas nyoreang, ring sasih sane kaping pisan punika, bangsa Israele Marerainan Paskah ring tegal melakang Sinaine. Makasami laksanayang ipun nenten wenten sane lempas ring pitutuh Ida Sang Hyang Widi Wasa, sane sampun pituduhang Ida ring Dane Musa.\n6Nanging manut sopacaraning agama, wenten makudang-kudang anak sane leteh, santukan ipun sampun ngusud sawa, kenginan ipun nenten mrasidayang sareng-sareng Marerainan Paskah ring rahinane punika. Anake punika tumuli pada rauh tangkil ring Dane Musa miwah Dane Harun, 7saha matur sapuniki: “Tiang sareng sami puniki leteh, santukan tiang sampun ngusud sawa. Nanging punapi awinannya tiang kanehang ngantos tiang nenten kajak sareng-sareng ngaturang aturan ring Ida Sang Hyang Widi Wasa, sinarengan ring nyaman tiange tunggil bangsa?”\n8Dane Musa raris masaur sapuniki: “Ledang semeton nyantosang, kantos tiang polih pituduh saking Ida Sang Hyang Widi Wasa.”\n9Ida Sang Hyang Widi Wasa ngandika ring Dane Musa, 10mangda dane ngrauhang ring bangsa Israele kadi asapuniki: “Yening di pantaran kitane wiadin katurunan kitane ada ane leteh malantaran ia ngusud sawa, wiadin ada ane maleluasan joh, nanging ia dot kenehne Marerainan Paskah, 11ia dadi marerainan, sakewala ia patut durian buin abulan, nah ento di tanggal patbelas, di bulane ane kaping pindo. Luihangja rerainane ento malantaran naar roti ane tan paragi muah jukut ane pait. 12Sisan dedaarane ento tusing pesan dadi sisaang kanti buin mani semengane, tur tulang wewalungan ane kanggon aturan di ayun Ida Sang Hyang Widi Wasa tusing pesan dadi elung angan akatih. Luihangja Rerainan Paskahe ento manut pidabdab ane suba katetepang. 13Nanging anake ane tusing leteh manut sopacaraning agama, muah ia tusing sajeroning maleluasan, laut ia tusing Marerainan Paskah, anake ento tusing buin kitung dadi kaulan Ulune, sawireh ia tusing maturan teken Ulun di dina ane suba kapastiang. Anake ento patut ngemasin dosannyane niri.\n14Yening ada wong pendonan ane nongos di pantaran kitane, makeneh milu Marerainan Paskah, ia patut milu marerainan satinut teken pidabdab muah sopacara ane suba katetepang. Pidabdab ane patuh kalaksanayang pabuat wong Israel yadian marep teken wong sunantara.”\nMega sane ngendih\n15-16Ritatkala Kemah Linggih Ida Sang Hyang Widi Wasa kadegang, ring rahinane punika, tumuli wenten mega tumurun nyayubin Kemahe punika. Ritatkalaning wengi megane punika kanten ngendih sakadi geni. 17Sabilang megane punika munggah, wong Israel ngancit kemahnyane, tumuli magingsir tur ring dijaja megane punika turun, irika ipun ngwangun pakemahanipune. 18Bangsa Israele ngancit pakemahannyane wantah malantaran titah Ida Sang Hyang Widi Wasa. Kadi asapunika taler rikalaning jaga nyujukang pakemahan punika, taler malantaran titah Ida Sang Hyang Widi Wasa kewanten. Yening megane nenten magingsir saking Kemah Linggih Ida Sang Hyang Widi Wasa, bangsa Israele tetep makemah ring genahe punika. 19Yening megane punika sue magenah ring duur Kemahe punika, bangsane punika taler sairing ring Ida Sang Hyang Widi Wasa tur nenten magingsir saking irika. 20Ring asapunapine, megane punika wantah makudang-kudang rahina kewanten magenah ring duur Kemahe punika. Sajeroning ipun jenek ring pakemahan wiadin ipun magingsir saking irika, ipun wantah sairing ring titah Ida Sang Hyang Widi Wasa. 21Ring asapunapine megane punika jenek ngawit saking sandikalane ngantos rauh semengan kewanten, tur rikala megane punika munggah, bangsane punika taler ngiring magingsir. Sabilang megane punika munggah, ipun taler magingsir. 22Punapike punika wantah kalih rahina, asasih, ataun wiadin langkungan, sakantun megane magenah ring duur Kemah Linggih Ida Sang Hyang Widi Wasa, bangsane punika nenten jaga magingsir saking irika. Nanging yening megane punika munggah, bangsane punika raris magingsir. 23Dadosipun, bangsa Israele punika jenek ring satunggaling genah, wiadin magingsir saking genahe punika, ipun satinut ring titah Ida Sang Hyang Widi Wasa, sane sampun titahang Ida ring Dane Musa.\nCakepan Suci, Alkitab Bali Sehari-hari © 1990, Indonesian Bible Society – Lembaga Alkitab Indonesia


Gubernur Koster Ngaptiang Prakanti becik sareng Kadin Ngulati Bali Bangkit - balitopnews.com\nGubernur Koster Ngaptiang Prakanti becik sareng Kadin Ngulati Bali Bangkit\nMANGUPURA, Balitopnews.com -Pandemi Covid-19 sane nibenin jagate puniki, ngawinang Bali sane banget ngandelang pariwisata, banget keni pawesananipun. Sangkaning punika, krama sane salami puniki ngandelang pariwisata majanten banget ngrasayang pawesananipun. Sajroning nangiang malih ekonomi ring Bali, majanten kabuatang prakanti sane becik sareng makudang-kudang angga.\nSekadi punika kabaosang antuk Gubernur Bali Wayan Koster sajroning sambrama wacanannyane ri kala ngrauhin pamargin pamikukuhan Dewan Penasehat, Dewan Pertimbangan miwah Dewan Pengurus Kamar Dagang dan Industri (Kadin) Provinsi Bali Masa Bakti 2020-2025, nemonin Sukra 20 November 2020, ring Inaya Putri Bali, Nusa Dua, Badung.\n"Agengnyane devisa pariwisata Bali majeng nasional sane kantos 40 persen wantah mawit saking kawentenan wisatawan mancanegara. Ring warsa 2019, kantos 6,3 yuta diri, antuk akeh wisatawan domestik 10,5 yuta dirig. Paridikan punika sane banget kaandelang nyokong ekonomi ring Bali. Ri kala sane mangkin pariwisata Bali dahat kaon sangkaning pandemi Covid-19, majanten mawesana kaon majeng Bali, " baos Koster.\nRing salanturnyane, mangda nenten ngandelang pariwisata kemanten, manut Gubernur Koster, Bali kabuatang mangda maparidabdab malih. Tiosan ring pariwisata, widang pertanian wiadin kawentenan industri berbasis budaya Bali patut katangiang.\n"Industri sane prasida nyokong widang pertanian, nyokong kawentenan sandang miwah numbuhang kawentenan UKM, mawinan utsaha-utsaha saking krama prasida katangiang malih,” baosnyane.\nGubernur Koster ngawewehin, sangkaning punika ekonomi ring Bali kahananipun jagi sehat saha imbang. Manutnyane, kawentenan pariwisata sareng pertanian, wiadin pariwisata sareng industri, mangda prasida adung kawentenane.\n"Maka tetiga kawentenane becik, saha samian punika saling sokong saha nenten prasida kapalasang," Dane nuekang.\nMapaiketan sareng pandemi Covid-19, Gubernur Bali saking Desa Sembiran, Tejakula, Buleleng maosang, parindikan puniki majanten dados pikobet samian angga sane patut kaarepin antuk kalascaryan.\n"Iraga kabuatang mangda lascarya, manawi puniki wantah ujian saha anggen galah mulat sarira. Mulat sarira majeng napi sane sampun kalaksanayang salami puniki, mawinan ring salanturnyane prasida sayan becik. Bali mangda sayuwakti prasida kawangun antuk samian sumber daya sane wenten ring Bali," baosnyane.\nSangkaning punika, Gubernur Koster nyarengang Kamar Dagang dan Industri (Kadin) mangda ngwangun prakanti sane becik sajroning nangiang ekonomi ring Bali sane dahat kaon sangkaning pandemi. Pangremba saking samian angga dahat kabuatang sajroning ngardi Bali Bangkit.\n"Titiang sampun ngarincikiang sajroning ngulati Bali Bangkit, sajroning nyujur Indonesia Bangkit kakawitin saking Bali. Nyantenang kawentenan kasus Covid-19 ring pungkuran puniki, Bali kawiaktiannyane sampun prasida nyanggra pangrauh wisatawan mancanegara. Nanging, kabanda antuk geguat saking (pemerintah, red) pusat, ngawinang sane mangkin wantah prasida nyantosang kewanten. Sane sampun kamargiang, wantah ngicen pakesiar majeng pelaku usaha pariwisata di Bali mangda sayuwakti ngamargiang becik indik protokol kesehatan," baosnyane.\nMapaiketan ring punika, panyarengan saking Kadin majanten dahat kabuatang sajroning nyokong pangrencana saking Pemprov Bali, midabdabin pangrauh wisatawan mancanegara.\n"Titiang mapangapti mangda pelaku ekonomi ring Bali sayuwakti masikian, saling wantu, saha ngwangun prakanti sane becik sareng Kadin wiadin sareng Pemerintah Provinsi Bali,".\nKetua Umum Kamar Dagang dan Industri (Kadin) Indonesia Rosan Perkasa Roeslani sajroning sambrama wacanannyane maosang, yadiastun ring kahanan pandemi, pinaka pengusaha mangda setata ngaatang angga saha setata mautsaha, prasida makarya inovasi nganutin sareng kawentenan jagat sekadi mangkin.\n"Majanten sami uning yening Bali banget keni pawesana saihang sareng provinsi tiosan sane wenten ring Indonesia, saantukan Bali banget ngandelang pariwisata. Kawentenan ekonomi ring galahe mangkin nenten janten kawentenane. Bisnis kamargiang nenten sekadi sane ketah salami puniki. Kabuatang utsaha sane ageng, exstra ordinary out of the box mangda kantun prasida ngarepin kahanan sekadi mangkin, sinambi nyantosang vaksinasi sane jagi kamargiang ring warsa 2021," baosnyane.(Gix_)


Pakibeh Basa Bali Ring Pangrejeg Globalisasi ~ PorosanBali\nHome » BUDAYA » Pakibeh Basa Bali Ring Pangrejeg Globalisasi\nI Putu Wahyu Wirayuda,S.S\nPanglimbak jaman majanten nenten prasida kaluputang. Ring aab jagat sekadi mangkin, krama Bali kaaptiyang prasida nyaga karajegan basa, aksara wiadin sastra Bali. Nyujur parindikan inucap, kabuatang pangupaya-pangupaya sane nganutin panglimbak jaman.\nBali, selami puniki wantah ngandelang pariwisata sajroning nangiang widang ekonomi. Nanging ring pangelimbak pariwisata inucap, Bali kaaptiyang setata prasida nyaga caciren Bali, sane nenten sida lempas saking seni wiadin budaya, pamekas basa Bali. Paplajahan basa Bali ring pungkuran puniki, karasayang kirang ngadautin kayun para sisya. Mapaiketan ring pakibehe punika, pengurus Aliansi Peduli Bahasa Bali, Wahyu Wirayuda maosang, kabuatang pangupaya sane prasida anut ring panglimbak jaman wiadin teknologi, mawinan basa Bali rajeg saha nenten kantos katilarin. Kawentenan media sosial patut kawigunayang becik risajroning nyobyahang saha nangiang malih basa Bali majeng I Krama Bali sane nuwenang basane inucap. Aliansi Peduli Bahasa Bali taler sampun sering ngunggahang parindikan-parindikan mabasa bali wiadin maaksara bali ring media social, saha kasanggra becik olih krama pamekas netizen. Status sane kaunggahang punika taler kasenengin panyiuan krama wiadin kasobyahang malih ring krama siosan ring makudang-kudang media sosial.\nWahyu Wirayuda nyarengang krama pamekas sane uning ring basa aksara wiadin sastra bali mangda nyarengin makarya konten kreatif sane prasida ngadautin kayun, sepisanan pinaka sarana malajah basa Bali majeng krama Bali wiadin dura Bali


Sastra Bali Modern: Mareraosan Ajeng-ajengan maprotein ( Dialog Bahasa Bali)\nMareraosan Ajeng-ajengan maprotein ( Dialog Bahasa Bali)\nAjeng-ajengan sane maprotein\nMade Sekar : “ Mang Nari, enggal nyaluk baju”\nKomang Nari : “ Eden malu, tiang enu masuah, anak ngengken?”\nMade Sekar : “ Ajaka malali ka umah Ibu Guru”\nKomang Nari : “ Ngudiang ka umahne Ibu Guru, De?”\nMade Sekar : ”Kene Mang, tiang dot nawang ajeng-ajengan apa dogen sane mengandung protein\nKomang Nari : ”Nah yen keto jalan jani majalan”\nMade Sekar : “Om Swastiastu Bu Guru?”\nBu Guru : ” Om Swastiastu, oh .. Made ajak Komang. Wenten napi, adi tumben malali ajaka dadua?”\nKomang Nari : “ Asapuniki Bu Guru! Tiang sareng Made dot nawang ajengan ane misi protein miwah pitamin?\nBu Guru : “ Oh keto, ane mangkin Ibu ngorahin, melahan ningehang. Ajengan ane misi protein sekadi : be, udang, yuyu,kakul, taluh muah kacang-kacangan. Lantas ane misi pitamin ento soroh woh-wohan, sekadi: juuk, apel,poh, lan sane lianan. Protein ento kabuatang sajan teken awak iragane. Nah komang ajak dadua yan iraga ngajeng nasi patut pesan misi be”\nKomang nari : “ Inggih Bu Guru, wau tiang uning, tiang mapamit, suksma”\nlan Made sekar\nkaketus saking : Buku widyasari 2\nAdi Amstrong 13 November 2012 04.54\nbuah sik neh!!!! hehehehehe\nSastra Bali Modern 13 November 2012 17.57\nsuksma sampun join


CONTOH PEPARIKAN - Bahasa Bali - Perangkat Sekolah\nBasita Paribasa : Peparikan\nPeparikan puniki pateh sekadi wewangsalan, sakewanten binanipun wewangsalan punika wantah kalih palet (carik), yening peparikan kawangun antuk petang palet dados apada (satu bait) taler mawirama (berirama). Yaning saihang ring kasusastraan Indonesia, minab sekadi “Pantun”. Peparikan kruna lingganipun “parik” artinipun awi (karang), polih pangiring -an dados parikan, kaduipurwayang dados peparikan, artinipun awi-awian utawi reragragan.\nPeparikan punika taler sekadi sasimbing indik kahanan kalih polah janma, kawangun antuk lengkara petang carik dados apada (satu bait). Lengkara sane riinan kalih carik dados “sampiran”, lengkarane pungkuran sane kalih carik dados arti sujati, saha mawirama purwakanti (a-b, a-b).\nBe curik mabasa manis,\nBajang cerik kenyungne manis,\nBangsing di Banjar,\nNgalap wani ngaba kemong,\nPunyan glagah misi gabus,\nKubu linggah misi upih,\nCategories BAHASA BALI Tags arti peparikan, contoh peparikan bahasa bali dan artinya, contoh peparikan dalam bahasa bali, peparikan adalah, peparikan bahasa bali, peparikan bali, peparikan dalam bahasa bali, peparikan dan artinya Post navigation


Hosea 2 (BALI)\n1Duaning punika wastaninja semeton ragane wong Israel sane lanang punika: “Ami” miwah sane istri “Ruhama”.\n2Ih cening, mapangidihja teken memen kitane, yadiastun ia suba tusing enu dadi kurenan Ulune, tur Ulun suba tusing enu dadi kurenannyane. Mapangidih teken ia apanga ia suud mamitra muah nyundel.\n3Yen ia tusing nyak suud, Ulun lakar nglalungin ia apanga kanti buka dugase ia mara lekad. Ulun lakar nadiang ia buka tanahe tuh tur gundul, tur ia lakar mati ulihan bedak.\n4Ulun tusing lakar nyinahang sih pasuecan teken pianak-pianaknyane sawireh pianak-pianakne ento pianak bebinjat, pianak baana nyundel. Ia newek ngraos kene: “Tiang lakar luas ngalih mitran tiange. Ia ane maang tiang pangan kinum, kain wol muah kain lenen, lengis saitun muah anggur.”\n6Ento krana Ulun lakar magehin ia aji duin ketket tur ngwangun tembok buat ngempetin rurungnyane.\n7Ia lakar malaib nututin mitrannyane, nanging tusing bakat baana nguber. Ia lakar ngalih mitrannyane nanging lakar tuara tepukina. Ditu ia lakar ngraos kene: “Idewek lakar malipetan ngalih somah ideweke ane pangawit. Dugase ento idewek enu luungan katimbang teken ane jani.”\n8Ia tusing taen nawang mungguing tuah Ulun ane maang ia gandum, anggur, lengis saitun muah sakancan mas perak ane anggona mabakti teken Dewa Baale ento.\n9Ento awanane dimasan manyine Ulun lakar nyuang paican Ulune ane marupa gandum muah anggur, tur lakar nyuang kain wol muah kain lenene ane baang Ulun buat dadi panganggonnyane.\n10Ulun lakar nglalungin ia di arep mitrannyane, tur tusing ada anak ane nyidayang ngluputang ia uli kakuasan Ulune.\n11Ulun lakar nyuudang saananing papestanne nah ento rerainan ane ngataun, rerainan ane ngabulan muah rerainan agamannyane.\n12Ulun lakar ngrusak abian anggurne muah punyan aanne, ane orahanga pabaang uli mitrannyane makadadi upahne ngayahin ia. Ulun lakar ngubah abian anggurne muah abian woh-wohanne dadi alas gede, tur buron alasane lakar ngrusak abiane ento.\n13Ulun lakar ngukum ia samekelon ia engsap teken Ulun, laut morbor menyan pabuat Dewa Baal tur nganggon mas-masane nguber mitrannyane. Ida Sang Hyang Widi Wasa sampun ngandika asapunika.\n14Sawireh keto Ulun lakar ngaba buin ia ka tegal melakange. Ditu Ulun lakar nglelunyuhin ia laut ngalap kenehne.\n15Ulun lakar ngulihang abian anggure tur nadiang Lebak Akore dadi kuri pangajap-ajap. Ditu ia lakar ngisinin munyin Ulune buka dugase ia enu bajang, dugase ia mara teka uli Mesir.\n16Ditu ia lakar buin ngangkenin Ulun somahnyane, tur tusing buin ngadanin Ulun Baalnyane.\n17Ulun tusing lakar maang ia buin nyambat adan Baale.\n18Didinane ento Ulun lakar ngae prajanjian ajak buron-burone di alase muah sawatek kedise, apanga ia tusing makewehin kaulan Ulune. Ulun masih lakar ngisidang sawatek sanjata perange uli di tanahe ento, sawatek pedang muah panah, tur nglugrain kaulan Ulune muponin sutrepti rahayu.\n19Ih Israel, Ulun lakar nadiang kita kurenan Ulune. Ulun lakar tuon tur satia. Ulun lakar nyinahang sih pasuecan muah kapitresnan ane tan papegatan, tur nadiang kita druen Ulune salawas-lawasne.\n20Ulun lakar ngamanggehang prajanjian Ulune tur nadiang kita druen Ulun, tur kita lakar ngangkenin Ulun dadi Widin kitane.\n21Dikalane ento Ulun lakar ngisinin pangastawan kaulan Ulune Israel. Ulun lakar ngadakang ujan ulung ka gumine. Ditu gumine lakar numbuhang gandum, buah anggur muah buah saitun.\n23Ulun lakar ngamanggehang kaulan Ulune di gumine ene, tur nadiang ia gemuh landuh. Ulun lakar nyinahang tresnan Ulune teken anake ane kadanin: “Lo-Ruhama”, muah teken anake ane kadanin“Lo-Ami”. Ulun lakar ngandika: “Kita kaulan Ulune,” tur ditu ia pada matur: “Palungguh IRatu Widin titiange.”